title: Nikolai Karotamm

text: Neuvostovallan mukana Karotamm palasi heinäkuussa 1940 Viroon toimien Kommunist-lehden päätoimittajana ja Tartumaan ensimmäisenä sihteerinä ja Viron kommunistipuolueen toisena sihteerinä Karl Sären johtaessa puoluetta. Tästä alkoi Nikolai Karotammin vuosikymmenen kestänyt asema Viron kommunistipuolueen johtotehtävissä. Kun Karl Säre joutui toisen maailmansodan aikana saksalaisten käsiin, neuvostoliittolaiset hylkäsivät hänet epäillen hänen antavan tietoja viholliselle. Puolueen johto siirtyi Nikolai Karotammille.


title: Nikolai Karotamm

text:
Sodan aikana Karotamm johti Viron kommunistipuoluetta toimien Viron sosialistisen Partisaaniliikkeen pääesikunnan komentajana.
Nikolai Karotammista tuli 28. huhtikuuta 1944 virallisesti puolueen ykkösmies, ensimmäinen sihteeri, vaikka Viro oli vielä saksalaisten hallussa.


title: Nikolai Karotamm

text: Puna-armeijan vallattua syyskuussa 1944 Tallinnan siirtyi Karotamm Neuvosto-Viron ykkösmiehenä kotimaahansa. Ensimmäinen neuvostovallan aika kesästä 1940 kesään 1941 oli ollut niin lyhyt, että kommunistijärjestelmän mukaiset muutokset olivat jääneet kesken. Nyt oli siis niiden aika eli hallintorakenteiden, talouden ja kaiken jokapäiväisen elämän yhdenmukaistaminen muun Neuvostoliiton kaltaiseksi. Maahan tuli tässä yhteydessä tuhansia venäläisiä ja venäjänvirolaisia kommunistijärjestelmän pystyttämiseksi. Karotamm valittiin vuosiksi 1946–1954 Neuvostoliiton korkeimman neuvoston jäseneksi.


title: Nikolai Karotamm

text: Neuvosto-Viron maatalouden kollektivisointi tapahtui 1940-luvulla Moskovan keskusjohdon mukaan hitaasti. Karotamm kirjoitti tammikuussa 1949 generalissimus Stalinille, että kollektivisointiin menisi kahdesta kolmeen vuotta. Tyytymättömänä kehitykseen Neuvostoliiton ministerineuvoston päätöksellä pantiin käyntiin maaliskuussa 1949 joukkokyyditykset, joiden uhreiksi joutui yli 20 000 virolaista. Maaliskuussa 1949 alkanut kollektivisointi näyttää olleen Karotammille yllätys. Kollektivisoinnin vauhti oli paljon nopeampi kuin hänen Stalinille esittämät suunnitelmat olivat esittäneet.


title: Nikolai Karotamm

text: Keväällä 1949 alkoi Neuvosto-Viron lehdistössä myös ankara hyökkäys ”porvarillis-estetisoivaa, epäisänmaallista” kulttuuria ja monia sen edustajia vastaan. Lopputuloksena oli se, että puolueen ensimmäinen sihteeri Nikolai Karotamm erotettiin puolueen johdosta 8. keskuskomitean täysistunnossa maaliskuussa 1950. Erottamisten takana oli Neuvostoliiton keskusjohto ja Karotammin tilalle valittiin Ivan Käbin, puolueen silloinen ideologiasihteeri, joka oli uutterasti paljastanut ”porvarillisia nationalisteja”. Epäilemättä Karotammin syrjäyttämisen päätekijöitä oli ollut tyytymättömyys maatalouspolitiikkaan eli Karotammin alkuperäisten suunnitelmien mukaisen kollektivisoinnin hitaus.


title: Nikolai Karotamm

text: Vaikka Karotamm menetti johtavan asemansa Viron kommunistipuolueessa, hän säilytti henkensä eikä joutunut edes vankeuteen, mikä 1930-luvun lopulla ei olisi ollut välttämättä mahdollista tällaisissa tilanteissa. Hän siirtyi Moskovaan taloustieteen tutkijaksi. Hän toimi aluksi vuosina 1950–1951 Neuvostoliiton kommunistisen puolueen yhteiskuntatieteen akatemiassa, sitten vuosina 1951–1959 Neuvostoliiton tiedeakatemian talousinstituutin vanhempana tutkijana ja edelleen vuosina 1959–1967 tiedeakatemian maatalouden taloudellisuutta tutkineen sektorin johtajana Vuonna 1964 Nikolai Karotamm saavutti taloustieteen tohtorin arvon ja toimi vuodesta 1966 alkaen professorina. Vuosina 1967–1969 eli ennen kuolemaansa Karotamm toimi Neuvostoliiton tiedeakatemian talousinstituutin vanhempana tutkijana.


title: I’m an Accident

text: I’m an Accident on Pete Parkkosen 17. helmikuuta 2010 julkaistu toinen albumi. Levyn on tuottanut Arto Tuunela.


title: I’m an Accident

text: Albumi ei menestynyt esikoislevyn tavoin. Se nousi julkaisuviikollaan albumilistan sijalle 21, mutta putosi jo seuraavalla viikolla listalta ulos, eikä noussut sinne enää uudestaan. Myöskään albumilta julkaistut singlet eivät menestyneet.


title: I’m an Accident

text: Ennen albumin julkaisua radioille lähetettiin singlenä albumin nimikappale ”I’m An Accident”. Toinen single ”In Too Deep” julkaistiin huhtikuussa 2010.


title: Tumbesin alue

text: Tumbesin alue on yksi Perun hallinnollisista alueista. Se sijaitsee maan pohjoisosassa, Tyynen valtameren rannalla ja Ecuadorin vastaisella rajalla.


title: Tumbesin alue

text: Alueen pääkaupunki on Tumbes. Sen pinta-ala on 4 669 neliökilometriä. Vuonna 2007 asukasluku oli 158 582.


title: Linda Lampeniuksen diskografia

text:
Tämä on viulisti Linda Lampeniuksen diskografia. Lista ei sisällä levytyksiä, jotka Lampenius on tehnyt orkesteri- ja kamariviulistina useiden eri suomalaisten orkestereiden ja kamariyhtyeiden kanssa 1970-, 1980- ja 1990-luvuilla.
Kokoelma
Osmo's Cosmos
Anúna
Robert Wells


title: Piuran alue

text: Piuran alue on yksi Perun hallinnollisista alueista. Se sijaitsee maan pohjoisosassa, Tyynen valtameren rannalla.


title: Piuran alue

text: Alueen pääkaupunki on Piura. Sen pinta-ala on 35 892 neliökilometriä. Vuonna 2007 asukasluku oli 1 676 315, joten se oli Perun alueista väkiluvultaan kolmanneksi suurin.


title: Piuran alue

text: Alue on muuten kuivaa, mutta El Niño tuo sinne sateita. Siellä kasvaa johanneksenleipäpuita. Piuran alue saa tuloja öljystä ja kalastuksesta.


title: D.O. Sierras de Málaga

text: D.O. Sierras de Málaga on viinialue ja laatumerkintä Andalusiassa, Espanjassa. Alue on varsin nuori, se on perustettu vuonna 2001.


title: D.O. Sierras de Málaga

text: D.O. Sierras de Málagan alueeseen kuuluu 66 kuntaa viidellä alueella: "Axarquía", "Montes", "Norte", "Costa Occidental" ja "Serranía de Ronda". Alue on sama kuin D.O. Málaga -laatumerkinnällä, jonka piiriin kuuluu perinteisiä väkevöityjä málaga-viinejä.


title: D.O. Sierras de Málaga

text: Niillä viineillä, jotka tuotetaan Arriaten, Atajaten, Benadalidin, Gaucínin ja Rondan kunnissa, on oikeus käyttää etiketissään merkintää "Serranía de Ronda".


title: D.O. Sierras de Málaga

text: D.O. Sierras de Málaga -merkintä on myönnetty alkoholipitoisuudeltaan korkeintaan 15-prosenttisille miedoille puna-, valko- ja roséviineille, joita tuotetaan varsin tavanomaisin menetelmin.


title: Manga (täsmennyssivu)

text: Manga voi tarkoittaa seuraavaa:


title: Sasha Palomäki

text: Sasha Palomäki (s. 4. syyskuuta 1991 Espoo) on suomalainen taitoluistelija, joka kilpaili jäätanssissa Oksana Klimovan kanssa.


title: Sasha Palomäki

text: Palomäki aloitti taitoluistelun vuonna 1997 ja 2006 hän siirtyi yksinluistelusta jäätanssiin. Vuonna 2007 hänen jäätanssiparikseen tuli Oksana Klimova, jonka kanssa hän voitti kahtena vuonna, 2008 ja 2009, jäätanssin Suomen-mestaruuden. Vuonna 2007 Palomäki ja Klimova voittivat junioreiden Suomen-mestaruuden. He kilpailivat yhdessä kaksissa Euroopan-mestaruuskilpailuissa, 2009, jolloin he sijoittuivat sijalle 22, ja 2010, jolloin he sijoittuivat sijalle 24. Palomäen ja Klimovan yhteistyö päättyi vuonna 2010.


title: Sasha Palomäki

text: Ennen Klimovaa hänen parinsa oli Iris Westerlund, jonka kanssa hän voitti pronssia vuoden 2006 taitoluistelun Suomen-mestaruuskilpailuissa.


title: Sasha Palomäki

text: Palomäki muutti vuonna 2007 Moskovaan, Venäjälle, jossa hänen valmentajinaan toimivat Ksenija Rumjantseva ja Jelena Tšaikovskaja. Aikaisemmin häntä valmensi Tiiu Valgemäe. Palomäen seura on Helsingfors Skridskoklubb.


title: Lambayequen alue

text: Lambayequen alue on yksi Perun hallinnollisista alueista. Se sijaitsee maan pohjoisosassa, Tyynen valtameren rannalla.


title: Lambayequen alue

text: Alueen pääkaupunki on Chiclayo. Sen pinta-ala on 14 231 neliökilometriä. Vuonna 2007 asukasluku oli 1 112 868.


title: Koirien värit

text: Koirien värit muodostuvat tummasta pigmentistä eli eumelaniinista ja kellertävästä pigmentistä eli feomelaniinista, jotka molemmat ovat melaniineja. Lisäksi koirien väritys muodostuu pigmentin puutteesta eli valkoisesta. Koirat voivat olla monen värisiä, vaikka useissa rotumääritelmissä sallitut värit on rajattu muutamaan. C. C. Littleltä ilmestyi vuonna 1957 kirja The inheritance of coat color in dogs, jossa käsiteltiin kattavasti koirien värejä ja niiden periytymistä. Geenitutkimuksen avulla monet Littlen oletukset on saatu todistettua oikeiksi, mutta osa on myös todistettu vääriksi. Kaikkia koirien väreihin vaikuttavia geenejä ja alleeleja ei ole vielä löydetty.


title: Koirien värit

text: A-lokus määrää eumelaniinin (mustan pigmentin) ja feomelaniinin (punaisen pigmentin) sijoittumisesta koiran karvapeitteessä. Lokus on saanut nimensä sanasta agouti ja vastaa monilla muilla nisäkkäillä kuten kissoilla ja hevosilla samoin toimivaa lokusta.


title: Koirien värit

text: Agoutigeenin nimi on "agouti signal peptide" (ASIP) ja se kartoitettiin koiran kromosomiin 24 vuonna 2005. Sillä on enemmän kuin yksi eumelaniinin sijoittumista määrittävä promoottori.


title: Koirien värit

text: Lokuksen alleeleille y ja a on kehitetty joillekin roduille soveltuva DNA-testi.


title: Koirien värit

text: Riistavärisarjan alleelit dominoivimmasta resessiivisimpään ovat:


title: Koirien värit

text: Soopeli on useimmiten kauttaaltaan punaruskea tai keltainen väri. Karvojen kärjissä voi olla eumelaniiniväriä; viiksikarvat ovat aina eumelaniiniväriset. Joillain roduilla (belgianpaimenkoira tervueren, -malinois, -laekenois, collie, shetlanninlammaskoira) väritykseen kuuluu huomattavasti enemmän eumelaniinia ja väritys muistuttaa riistanväristä. Erotuksena on se, että riistanvärisellä koiralla eumelaniini esiintyy karvoissa sekä kärjessä että tyvessä, soopelilla vain kärjessä.


title: Koirien värit

text: Pitkään uskottiin, että soopelin koiran värin sävyn määrää se, onko koira homo- vai heterotsygootti y-alleelin suhteen, mutta tutkimukset ovat osoittaneet tämän harhaluuloksi: soopelien koirien sävy vaihtelee suuresti tsygoosista riippumatta. Sävyn määrää jokin toinen geenitekijä.


title: Koirien värit

text: Riistanvärinen on villien koiraeläinten väri, ja värityksestä vastaava alleeli ("w") on nimetty tämän mukaan (villityyppi, "wild type"). Karvoissa on musta kärki ja tyvi. Niiden välissä on ruskehtava kohta. Alleeli ei ole kovin yleinen nykykoirissa.


title: Koirien värit

text: Riistanväriseen väritykseen kuuluu suupielten, vatsan ja tassujen vaaleampi väri. Riistanvärinen koira voi olla harmahtava "sudenharmaa" tai ruskehtava "sudenruskea". Väristä käytetään myös nimitystä sudenvärinen, saksanpaimenkoirilla myös nimitystä soopeli ("sable"). Riistanvärisellä voidaan myös tarkoittaa tummempaa koiraa, joka on genotyypiltään a/a ja jolla merkkiväri kuultaa läpi.


title: Koirien värit

text: Merkkivärisellä koiralla yleisvaikutelma on eumelaniinivoittoinen, jossa on feomelaniinia "merkkeinä" silmäkulmissa, kirsun ja suun ympärillä sekä yläkaulalla, hartioilla, vatsassa, raajojen sisäsivuilla ja kärkiosissa, istumaluilla ja hännän alla. Mustapohjaista merkkiväriä kutsutaan usein englanninkielisellä nimityksellä "black and tan", "musta ja vaaleanruskea". Värityksen aiheuttaa A-lokuksen alleeli , joka on resessiivinen alleelien A ja A suhteen mutta dominoiva alleelin A suhteen.


title: Koirien värit

text: Satulakuvioinen koira syntyy merkkiväristä muistuttavana, mutta koiran aikuistuessa ruskea kuvio laajenee ja lopulta eumelaniinia on enää niskassa, selässä, kyljillä ja hännän päällä satulaa tai viittaa muistuttavana kuviona. Satulakuvioisilla koirilla on sama a-alleeli kuin merkkivärsillä koirilla. Väritysten eron saattaa aiheuttaa jossakin muussa geenissä sijaitseva muuntelijageeni.


title: Koirien värit

text: Merkkiväritys on yleinen esimerkiksi dobermannilla, lapinporokoiralla, hovawartilla, vetokoirilla ja pinserillä. Laikoilla värin nimitys on "karamis". Satulakuvio on yleinen muun muassa saksanpaimenkoiralla ja monilla ajokoiraroduilla.


title: Koirien värit

text: Resessiivisen mustan aiheuttava "a" on melko harvinainen alleeli. Sitä esiintyy melko yleisenä saksanpaimenkoiralla, harvinaisena schipperkellä, amerikaneskimokoiralla, samojedinkoiralla, shetlanninpaimenkoiralla ja pulilla. Rotuja joilla esiintyy sekä resessiivistä että dominoivaa mustaa (K-lokus) ovat australianpaimenkoira ja belgianpaimenkoira groenendael.


title: Koirien värit

text: Genotyypopi "aa" korvaa kaiken koifan feomelaniinin eumelaniinilla. Väritys voi olla esimerkiksi kokomusta (B_ D_), kokomaksa (bb D_) tai kokosininen (B_ dd).


title: Koirien värit

text: Koiran eumelaniinin eli mustan pigmentin tummuutta säätelevän B-lokuksen nimi on "tyrosinase related protein 1" (TYRP1) ja se sijaitsee koiran kromosomissa 11. Lokuksen B-alleeli on dominoiva ja jättää mustan pigmentin mustaksi, b-alleeli vaalentaa homotsygoottina eumelaniinin punaruskeaksi.


title: Koirien värit

text: Genotyypiltään ruskea ei-diluutti (bb D_) koira on muiden lokusten määräämiltä eumelaniinialueiltaan kuparinruskea, eikä siinä ole lainkaan mustaa. Myös sen iho, kirsu ja anturat ovat ruskeat tai nahanväriset. Silmät ovat keltaiset tai vihertävät. Lokuksen b-alleelia esiintyy muun muassa siperianhuskylla, labradorinnoutajalla, villakoiralla, dalmatiankoiralla ja englanninsetterillä.


title: Koirien värit

text: Ruskeaa väritystä kutsutaan useimmiten ruskeaksi tai maksanruskeaksi, joskus suklaaksi, suomenlapinkoiralla parkiksi.Äärimmäinen vaalennus yhdessä ee-keltaisen kanssa saa aikaan kokovalkoisen koiran.


title: Koirien värit

text: Diluutiovärityksen aiheuttaa dominoivasti periytyvä melanofiliinigeeni (melanophilin, MLPH), joka sijaitsee koiran kromosomissa 25. Diluutiovärisillä koirilla esiintyy rodusta riippuen joskus "color dilution alopeciaa" (CDA) ja "black hair follicular dysplasiaa", jotka ovat synnynnäisiä ihosairauksia. Niitä on aiemmin kutsuttu myös "sinisen koiran oireyhtymäksi".


title: Koirien värit

text: Diluutio haalistaa eumelaniinin (mustan ja ruskean värin) teräksenharmaaksi ja vaalentaa myös ihon ja kirsun väriä. Feomelaniini (punainen) haalistuu hieman.


title: Koirien värit

text: Diluutioväritys näkyy koirassa syntymästä lähtien.


title: Koirien värit

text: Diluutiotekijälle on kehitetty DNA-testi.


title: Koirien värit

text: Genotyypiltään mustaa diluutioväristä (B_ dd) koiraa kutsutaan siniseksi. Ruskeaa diluutioväristä (bb dd) koiraa kutsutaan liilaksi, isabellaksi tai siniparkiksi.


title: Koirien värit

text: Diluutiotekijää esiintyy ainakin tanskandoggilla, chow chow'lla, shar peilla, harvinaisena myös newfoundlandinkoiralla, dobermannilla, australiankarjakoiralla sekä muilla roduilla.


title: Koirien värit

text:
Weimarinseisojat ovat perinteisesti olleet kaikki liiloja, joskin nykyisin rotuun hyväksytään myös muita värityksiä.
Tämä lokus sijaitse koiran kromosomissa 5 ja se on tyypin 1 "melanokortiinireseptori" (melanocortin receptor 1, MC1R).M-alleeli tuottaa koiralle eumelaniinimaskin naamaan. Maskin väri riippuu muiden lokusten genotyypistä, ja voi olla musta, ruskea (bb), sininen (dd) tai liila (bb dd).


title: Koirien värit

text: Genotyyppi ee estää eumelaniinin syntymisen täysin ja on näin ollen epistaattinen eumalaniinia säätelevien A-lokuksen (riistavärisarjan) ja K-lokuksen nähden. Soopeli ja ee-keltainen koira voivat olla niin samanvärisiä, että niitä ei voi erottaa kuin DNA-testillä tai suvun ja jälkeläisten perusteella. Soopelin koiran jäykät viiksikarvat ovat kuitenkin usein mustat, ee-keltaisella koiralla ei koskaan.


title: Koirien värit

text: Dominovärityksessä koiran ylälinjalla on merkkivärin satulamuunnosta muistuttava eumelaniinivärinen "huntu", joka ulottuu otsalle ja ohimoille ja venyy silmien välistä tunnusomaiseksi kapeaksi kärjeksi. Geneettisesti väritys on merkkiväritys, jonka eumelaniinialueet E-tekijä supistaa kohti koiran ylälinjaa.


title: Koirien värit

text: Väritystä kutsutaan salukeilla grizzleksi ja afgaaneilla ja suomenlapinkoirilla dominoksi. Se on saanut nimensä menestyneen näyttelykoiran, afgaani Tanjores Dominon mukaan. Sitä tavataan myös esimerkiksi alaskanmalamuuteilla. K eli dominanttimusta ja A eli soopeli ovat siihen nähden epistaattisia eli estävät sen ilmentymisen koiran ulkomuodossa.


title: Koirien värit

text: Cockerspanielilla esiintyy harvinaisena soopeliksi kutsuttua väritystä, joka muistuttaa dominoväritystä erittäin paljon. Dominon tavoin väritys on E-lokuksen tekijän muuntama merkkivärikuvio. Värityksen aiheuttaa vastikään tunnistettu E-lokuksen alleeli .


title: Koirien värit

text: Dominosta poiketen soopelit cockerspanielit ovat K-lokuksen suhteen KK tai Kk, siis dominanttimustia. kk-genotyypin yksilöt ovat fenotyypiltään "suttuisen punaisia", eivät "soopeleita".Dominoiva G-alleeli vaikuttaa sekä eumelaniiniin että feomelaniiniin. Koira syntyy täyspigmentoituneena, mutta harmaantuu ja vaalenee karvanvaihdon myötä. Harmaantuvan pennun voi erottaa muista heti syntymän yhteydessä: harmaantuvalla pennulla on polkuanturoiden välissä hopeanvalkeaa karvaa. G-harmaat erottaa muista harmaista koirista tummemman pentuvärin perusteella.Harlekiinitekijä yhdessä merletekijän kanssa tekee koirasta laikukkaan. Laikut ovat repaleisen muotoisia ja niiden välissä on usein pieniä värillisiä pisteitä. Harlekiinitekijä esiintyy vain tanskandogilla. Homotsygoottina se on letaali alkiotasolla.


title: Koirien värit

text: K-lokus säätelee koiran mustaa pigmenttiä. Lokuksesta on tunnistettu kolme alleelia, jotka ovat dominoivimmasta resessiiviseen B (dominanttimusta), br (brindle) ja y (villityyppi). B- ja br-alleelit ovat A-lokuksen suhteen epistaattisia, eli esimerkiksi A-lokuksen suhteen genotyypiltään kokopunainen eli soopeli ja K-lokuksen suhteen dominanttimusta koira on fenotyypiltään kokomusta.


title: Koirien värit

text: K-lokuksen on tutkittu olevan "beta-defensin 103" (CBD103), ja se sijaitsee koiran kromosomissa 16. Toistaiseksi koiran K-geeni on ainoa tunnettu pigmenttiin vaikuttava defensin-geeni


title: Koirien värit

text: Vasta vuosina 2003 ja 2005 tehdyissä tutkimuksissa (Kern et al.) havaittiin, ettei aiemmin tunnettu dominanttimusta väritys liity A-lokukseen. Tutkimusten mukaan dominanttimusta genotyyppi on epistaattinen A-lokuksen suhteen, ja dominanttimustalle nimettiin oma lokus, K (blacK). K-lokuksen alleeleille annettiin nimet K, k ja k vuonna 2007.


title: Koirien värit

text: Dominanttimustan värityksen aiheuttava K-alleeli (DEFB103) esiintyy yli 50 rodussa. On myös useita rotuja, joilla esiintyy K-lokuksessa vain tätä alleelia: näissä roduissa E- ja B-lokukset määräävät, onko koira musta vai punainen, ja merkkivärisyyttä, satulakuviota, sudenvärisyyttä ja soopelia (A-lokus) ei esiinny lainkaan. Alleelille on kehitetty DNA-testi.


title: Koirien värit

text: Brindle-värityksessä koiralla on mustaa ja punaista (tai näiden diluutioita) pystyraitoina. Väritystä esiintyy useilla roduilla mukaan lukien tanskandoggi, englanninvinttikoira, bokseri, akita, staffordshirenbullterrieri, afgaaninvinttikoira ja bostoninterrieri. Brindlen uskottiin aiemmin liittyvän E-lokukseen, mutta soopeleilla ja brindleillä koirilla tehty tutkimus osoitti toisin. Myöhempi tutkimus todisti, ettei brindle liity myöskään A-lokukseen.


title: Koirien värit

text: Brindlen aiheuttaa -lokuksen br-alleeli, joka on resessiivinen B-alleelin ja dominoiva y-alleelin suhteen. E-lokuksen keltaisen fenotyypin aiheuttava e-alleeli on homotsygoottina K-alleelin suhteen epistaattinen, joten ee-keltaisella koiralla brindle genotyyppi ei näy fenotyypissä.


title: Koirien värit

text: K-alleeli on lokuksen resessiivinen alleeli ja villityyppi. Se sallii A-lokuksen genotyypin näkyä fenotyypissä. Alleeli nimettiin sanan keltainen ("yellow") mukaan. K-lokuksen suhteen yy-genotyypin koiran väritys määräytyy muiden lokusten mukaan.


title: Koirien värit

text: Merletekijä on koiran kromosomissa 10 sijaitsevan M-lokuksen SILV-mutaatio. Tekijä on kodominoiva.


title: Koirien värit

text: Merlellä koiralla perusväri (B-lokuksen musta tai ruskea) on "särkynyt" tasavärisiin laikkuihin ja täpliin. Niiden välissä on valkoista ja perusväristä sekakarvaa.


title: Koirien värit

text: E-lokuksen e-alleeli poistaa homotsygoottina koirasta B-lokuksen hallitseman mustan ja tummanruskean pigmentin, ja koira on väriltään keltainen tai vaalea punaruskea. Merle vaikuttaa vain mustaan ja ruskeaan pigmenttiin, joten "ee"-koira olla genotyypiltään merle, vaikka merletekijä ei koiran ulkomuotoon vaikutakaan.


title: Koirien värit

text: A-lokuksen y-alleelin muuntamalla punaruskealla (soopelilla) koiralla voi säilyä hieman mustaa tai tummanruskeaa pigmenttiä, ja genotyypiltään merlen soopelin koiran värityksessä merlekuvio saattaa erottua heikkona.


title: Koirien värit

text: Merletekijää on pidetty homotsygoottina (MM) letaalina tai vähintään näkö- ja kuulo-ongelmia aiheuttavana. Tutkimuksissa on todettu homotsygootin merletekijän liittyvän kuurouteen, ja osa homotsygooteista merleistä kärsii mikroftalmiasta. Osa homotsygooteista merleistä kuitenkin kuulee normaalisti.


title: Koirien värit

text: Merletekijää esiintyy muun muassa australianpaimenkoirassa, tanskandoggissa, shetlanninlammaskoirassa, colliessa, bordercolliessa, catahoulanleopardikoirassa, mäyräkoirassa, welsh corgi cardiganissa, amerikanpitbullterrierissä, chihuahuassa, pien- tai toy-kokoisessa villakoirassa, pomeranianissa, beaucenpaimenkoirassa (nimellä harlekiini) ja pyreneittenpaimenkoirassa.


title: Koirien värit

text: Merletekijälle on kehitetty DNA-testi, mutta testimenetelmä on patentoitu ja testi saattaa olla vaikeasti saatavissa.


title: Koirien värit

text: Valkoisuusasteeseen vaikuttaja tekijä on nimeltään "microphthalmia-associated transcription factor" (MITF) ja sijaitsee koiran kromosomissa 20. Lokuksen alleelien määrästä ei ole vielä varmaa tietoa ja sen epäillään vaikuttavan epätäydellisen dominoivasti. Geenin vaikutus näkyy syntymästä lähtien.


title: Srilankankyyhky

text: Srilankankyyhky ("Columba torringtoni") on aasialainen, Sri Lankan saarella kotoperäisenä esiintyvä kyyhkylintu. Se elää saaren sisäsosien kukkuloiden rinteillä. Lajin holotyypin kuvaili Charles Lucien Bonaparte Sri Lankasta vuonna 1854. Laji on mahdollisesti nimetty Ceylonin silloisen kuvernöörin lordi George Byngin, Torringtonin 7. varakreivin mukaan.


title: Hopealakkikyyhky

text: Hopealakkikyyhky ("Columba punicea") on aasialainen, Tiibetistä ja Intian itäosista Bangladeshin, Myanmarin, Thaimaan, Kiinan eteläosan ja Hainanin kautta Kaakkois-Aasiaan levinnyt kyyhkylintu, jonka holotyypin kuvaili Edward Blyth 1842.


title: Andamaanienkyyhky

text: Andamaanienkyyhky ("Columba palumboides") on aasialainen, Andamaanien ja Nikobaarien saaristossa elävä kyyhkylintu, jonka holotyypin Hume kuvaili Port Mouatista Andamaaneilta 1873.


title: Tummaheinäsirkka

text: Tummaheinäsirkka ("Omocestus rufipes") on Keski- ja Etelä-Euroopassa tavattava heinäsirkkalaji.


title: Tummaheinäsirkka

text: Nimensä mukaisesti tummaheinäsirkka on yleisväritykseltään tumma. Naaras on ruskean ja vihreän sävyinen, koiras miltei musta lukuun ottamatta voimakkaan oranssinpunaisia takajalkoja ja takaruumista. Tämä on antanut lajille sen punajalkaista merkitsevän lajinimen. Erotuksena lähisukuisesta niittyheinäsirkasta tummaheinäsirkan huulirihmat ovat kärkiosastaan kirkkaan valkoiset. Elinympäristökseen laji kelpuuttaa kuivat ja avoimet ympäristöt.


title: Tummaheinäsirkka

text: Suomessa tummaheinäsirkka on tavattu kerran Porin Yyterissä kesällä 1951. Kyseessä on saattanut olla maa-aineksen mukana maahan saapunut yksilö, mutta koska löytöpaikka muistuttaa tummaheinäsirkan tyypillistä elinympäristöä, on myös mahdollista että alueella on tuolloin elänyt pitempäänkin paikallinen tummaheinäsirkkapopulaatio. Tästä syystä laji kuuluu Suomen heinäsirkkojen lajiluetteloon, vaikka sitä tuskin nykyisin Suomessa esiintyy. Nykyisin tummaheinäsirkkaa esiintyy meitä lähinnä Ruotsin eteläosissa.


title: Japaninkyyhky

text: Japaninkyyhky ("Columba janthina") on aasialainen Japanin pienillä saarilla elävä kyyhkylintu, josta tunnetaan kaksi alalajia, joista "janthina"a tavataan Etelä-Korean ja Japanin välisillä saarilla ja Japanin eteläisillä saarilla Ryūkyūsaarille asti, ja lähes varmasti hävinnyt, Ogasawarasaarilla ja Iwolla elänyt "nitens".


title: Bonininkyyhky

text: Bonininkyyhky ("Columba versicolor") oli aasialainen Nakondo Shiman ja Chichi-juman saarilla Ogasawarasaarilla eli Boninsaarilla elänyt kyyhkylintu, jonka viimeinen yksilö havaittiin vuonna 1889. Maailman museoissa on säilynyt neljä näytettä: Frankfurtissa, Pietarissa ja Lontoossa.


title: Capitol Limited (Amtrak)

text: Capitol Limited on Yhdysvaltain pääkaupungin Washingtonin ja Chicagon välillä liikennöivä henkilöjunavuoro. Vuoro aloitti liikenteen vuonna 1981, ja sen reitin pituus on 764 mailia eli 1 230 kilometriä.


title: Ristinummen seisake

text: Ristinummen seisake () oli rautatieliikennepaikka Järvenpään Ristinummella -radan varrella. Se avattiin Järvenpään aseman alaisena laiturina vuonna 1899. Seisakkeen seutu oli harvaan asuttua, mutta sen kautta kulki tie Tuusulanjärven rannalle. Laiturirakennus, jonka suunnitteli Thure Hellström, valmistui vuonna 1933.


title: Ristinummen seisake

text: Ristinummen seisake muutettiin miehittämättömäksi vuonna 1979. Henkilöliikenteen pysähdykset ja itse liikennepaikka lakkautettiin toukokuussa 1998, jolloin Kyrölän asemaa siirrettiin noin 300 metriä etelämmäksi. Liikennepaikkarakennus purettiin vuonna 1999. Seisakkeen kohdalla ollut tasoristeys on korvattu alikululla.


title: Maisemavalokuvaus

text: Maisemavalokuvauksen kohteena voivat olla luonnonmaisemat, kaupunkimaisemat sekä maaseutumaisemat. Suomessa teollisuusmaisemat tai makromaisemat luokitellaan harvoin kuuluviksi maisemavalokuvauksen aiheiksi. Suomalaisessa valokuvauskulttuurissa yleisintä maisemavalokuvausta on luonnonmaisemien kuvaus. Suomen Luonnonvalokuvaajat ry:n järjestämässä Vuoden Luontokuva -kilpailussa ”Maisemat” on suosittu sarja.


title: Maisemavalokuvaus

text: 1800–1900-lukujen vaihteessa maisemavalokuvauksella oli Suomessa tärkeä merkitys kansallisuusaatteen kuvittajana ja vahvistajana. Tuon ajan tunnettuja kuvaajia olivat I. K. Inha ja Daniel Nyblin. Kansallismaisemaksi Suomessa alettiin kutsua maisemamaalareiden ja -valokuvaajien tallentamia maisemia, joissa tiivistyivät suomalaisuuden tunnuskuvat.


title: Maisemavalokuvaus

text: Yhdysvaltalainen maisemakuvaaja Ansel Adams on tullut tunnetuksi kansainvälisesti erityisesti Yosemiten kansallispuistosta otetuista maisemakuvistaan.


title: Maisemavalokuvaus

text: Maisemakuvan erityismuoto on panoraamakuva.


title: Maisemavalokuvaus

text: Internetissä on lukuisia maisemavalokuvausta käsitteleviä sivustoja ja keskustelufoorumeita.


title: Erytroplakia

text: Erytroplakia on suusyövälle altistava suun limakalvomuutos. Sen esiintymisellä on yhteys alkoholinkäyttöön ja tupakointiin. Erytroplakia on punainen, ei haavautunut ja usein pienikokoinen – alle senttimetrin suuruinen. Tavallisesti muutos ilmenee suun pohjassa tai kielessä. Muutos ei korjaannu itsestään, ja sen malignisoituminen on todennäköistä.


title: Dataintegraatio

text: Dataintegraatiolla tarkoitetaan tiedon muuntamista ja kuljettamista tietojärjestelmästä toiseen. Tietoelementit voivat sijaita useammassa kuin yhdessä erillisessä järjestelmässä. Tyypillisesti dataintegraatio ajatellaan useamman lähdeaineiston tietokuvauksen muuntamisena yhteen yhdenmukaistettuun muotoon, jota tiedon tarvitsijat käyttävät. Lähde- ja kohdeaineistot kuvataan nykypäivänä tyypillisesti skeemoin ja niiden välistä muunnosta kuvataan nykypäivänä usein XSL-muunnoksella. Dataintegraatio ei kuitenkaan millään lailla rajoitu XML-teknologioiden käyttöön.


title: Tacnan alue

text: Tacnan alue on yksi Perun hallinnollisista alueista. Se sijaitsee Titicacan ylängöllä maan eteläkärjessä, Tyynen valtameren rannalla.


title: Tacnan alue

text: Alueen pääkaupunki on Tacna. Sen pinta-ala on 16 076 neliökilometriä. Vuonna 2007 asukasluku oli 288 781.


title: Moqueguan alue

text: Moqueguan alue on yksi Perun hallinnollisista alueista. Se sijaitsee maan eteläosassa, Tyynen valtameren rannalla.


title: Moqueguan alue

text: Alueen pääkaupunki on Moquegua. Sen pinta-ala on 15 734 neliökilometriä. Vuonna 2007 asukasluku oli 161 533.


title: Puffing Billy

text: Puffing Billy on varhainen brittiläinen höyryveturi, jonka insinööri William Hedley, hänen alaisensa Jonathan Forster ja seppä Timothy Hackworth rakensivat Wylamin kartanon omistajalle Christopher Blackettille vuosina 1813–1814. Se on maailman vanhin säilynyt höyryveturi ja ensimmäinen, jota käytettiin kaupallisessa liikenteessä. Sen tehtävänä oli vetää hiilijunia kaivokselta kahdeksan kilometrin päässä sijaitsevaan satamaan Newcastle upon Tynessä. Veturilla on myös sisarveturi "Wylam Dilly", joka valmistui 1815.


title: Puffing Billy

text: Puffing Billyn ongelmana oli aluksi se, että veturi oli liian painava rautatiellä, joka oli rakennettu hevosvetoisille junille, minkä takia se rikkoi kiskoja. Tämä ongelma korjattiin tekemällä veturista neliakselinen. Myöhemmin Hedleyn ryhmä kehiti L:n muotoiset kiskot, joilla vähennettiin kiskoilta suistumisia. Parempien kiskojen myötä veturista tehtiin jälleen kaksiakselinen. Veturin huippunopeus oli noin 8 kilometriä tunnissa, joten se oli hyvin hidas. Tämä johtui koneen yksisylinterisyydestä ja vähäisestä höyrynpaineesta.


title: Puffing Billy

text: Vuonna 1862 Edward Blackett lainasi Puffing Billyn Patenttitoimiston museolle (nykyinen Lontoon tiedemuseo) ja myöhemmin hän myi veturin museolle 200 punnalla.


title: Arequipan alue

text: Arequipan alue on yksi Perun hallinnollisista alueista. Se sijaitsee maan eteläosassa, Tyynenmeren rannalla.


title: Arequipan alue

text: Alueen pinta-ala on 63 345 neliökilometriä ja vuoden 2017 väestönlaskennassa sen asukasluku oli 1 382 730. Alueen pääkaupunki on samanniminen Arequipa.


title: Arequipan alue

text: Arequipan tunnetuimpia eläimiä ovat andienkondorit, vikunjat ja alpakat. Maatalous tuottaa vehnää, riisiä, sipulia, valkosipulia, kvinoaa ja maitoa. Arequipan liepeillä on edelleen käytössä pengerrettyjä peltoja, jotka on perustettu ennen inkojen valtakautta. Alueella on syvä rotkoja ja Andaguan tulivuorilaakso.


title: Levo-Patamo

text: Levo-Patamo (paikallisesti myös "Ala-Patamo", "Hämihuhdan Patamo", "Väli-Patamo", "Pikku-Patamo") on eräs Somerniemen Härjänojan kylän pienistä metsäjärvistä Somerolla. Järvi on tunnettu etenkin punaisista lumpeistaan.


title: Levo-Patamo

text: Levo-Patamoon laskevat idästä Vainijokea pitkin Patamo (paikallisesti myös "Ylä-Patamo", "Hyrkkylän Patamo", "Iso-Patamo") ja Kivijärvi Lohjan puolelta, Särkijärvi Someron ja Lohjan rajalta ja Vähä-Särkijärvi Someron puolelta. Lisäksi järveen laskevat pienet Maulammi ja Lautalampi. Levo-Patamosta vedet virtaavat Välijokea pitkin viereiseen Myllyjärveen. Tämä laskee edelleen Myllyjoen kautta Someron ja Lohjan rajalla sijaitsevaan Arimaajärveen, joka on yksi Karjaanjoen vesistöön kuuluvan Nummenjoen latvajärvistä.


title: Levo-Patamo

text: Järvi koostuu kolmesta matalien kynnysten erottamasta altaasta. Eteläisimmän ja suurimman altaan maksimisyvyys 5 metriä, keskimmäisen ja pienimmän 3 metriä ja pohjoisimman 6 metriä. Koska yläpuolisen Patamo-järven vesi on vähäravinteisempaa kuin Levo-Patamon, ja sekä Levo-Patamoon laskevan Vainijoen suu että Levo-Patamon lasku-uomana olevan Välijoen luusua ovat Levo-Patamon pohjoisessa altaassa, on veden väri siinä runsaan läpivirtauksen takia kirkkaampi, kun taas eteläisessä altaassa vesi on luontaisesti ruskeampaa.


title: Levo-Patamo

text: Vesi järvessä on kirkasta, humuksen takia ruskeaa ja lievästi hapanta. 1980-luvulla järvessä havaittiin lievää happamoitumista. Se ei kuitenkaan ollut vesieliöstölle vielä haitallista, ja järvellä todettiin olevan riittävästi puskurikykyä. Rehevyystasoltaan järvi on lievästi rehevä. Levätuotantoa järvessä rajoittava minimiravinne on fosfori.


title: Levo-Patamo

text: Järven koko valuma-alue on noin 1600 ha ja lähivaluma-alue 371 hehtaaria. Suurin osa valuma-alueesta on metsää ja maaperä pääosin moreenimaata, josta korkeimmissa kohdissa paljastuu kallio, ja alimmissa kohdissa on turvetta. Viljeltyä maata on hiukan vain valuma-alueen koillisreunalla Pusulan Kärkölässä. Lähivaluma-alueella ei ole peltoa.


title: Levo-Patamo

text: Järveen tulevasta kuormituksesta suurin osa on luontaista. Ihmisen toimista suurimpia kuormittajia ovat laskeuma, metsätalous ja asutus, joka järven valuma-alueella on pääosin loma-asutusta. Vuonna 2006 tehdyssä selvityksessä järven Fosforikuormituksesta 69 % ja typpikuormituksesta 73 % oli luonnonhuuhtoumaa. Ihmisen aiheuttaman laskeuman osuus oli fosforin kokonaiskuormituksesta 15 % ja typen kokonaiskuormituksesta 21 %. Asutuksen osuus typen kokonaiskuormituksesta oli 2 % ja fosforin kokonaiskuormituksesta 9 %. Metsätalouden osuus typpikuormituksesta oli 4 % ja fosforikuormituksesta 7 %. Näin järven tilaan voidaan sen valuma-alueella vaikuttaa eniten toisaalta metsätaloustoimenpiteiden suunnittelulla ja toisaalta asutuksen jätevesistä huolehtimisella.


title: Levo-Patamo

text: Järvessä esiintyviä kalalajeja ovat hauki, ahven, made, särki ja kiiski. Haukea ja lahnaa on istutettu 1990-luvun lopulla.


title: Levo-Patamo

text: Kasviston erikoisuutena järvessä on havaittu punakukkaisia lumpeita 1910-luvulta 1950-luvulle ja uudestaan 1980-luvulta alkaen. Somerniemen kasvistoa pitkään tutkinut biologi Tauno Toivonen on pitänyt näiden aiemman vähenemisen todennäköisenä syynä toisaalta piisamia, jota istutettiin Arimaa-järveen mutta jonka kanta sittemmin väheni, ja toisaalta kasvien keruuta, joka päättyi kun lumpeen punaiset muodot rauhoitettiin 1950-luvulla. Niinpä vuonna 2008 kanta vaikuttikin elinvoimaiselta.


title: Levo-Patamo

text: Levo-Patamon punainen lumme on pohjanlumpeen punakukkainen muoto, jota on Suomessa tavattu kuudesta järvestä tai järviryhmästä. Lisäksi järvestä otetuista näytteistä on havaittu lajiristeytymiä tämän ja pohjanlumpeen valkokukkaisen muodon sekä isolumpeen kanssa. Muualla Suomessa punakukkaisia muotoja on tavattu myös suomenlumpeesta noin 17:llä järvellä. Levo-Patamon lisäksi lumpeen punakukkaisia muotoja on tavattu myös eräissä lähijärvissä.


title: Levo-Patamo

text: Järvi on muodoltaan sokkeloinen ja maisemaltaan kaunis, joskin nyttemmin avohakkuut ja vapaa-ajan asutus ovat vaikuttaneet maisemakuvaan. 1950-luvulla se sijoittui Lounais-Hämeen kauneinta näköalapaikkaa valittaessa kahdeksanneksi.


title: Levo-Patamo

text: Somerniemen Härjänojalla vaikuttanut kirjailija Helvi Hämäläinen on kirjoittanut järvestä runon Rakastettu järvi, joka ilmestyi vuonna 1943 kokoelmassa "Lapsellinen maa". Runossa kirjailija kuvaa järveä "Hämihuhdan helläksi pikkujärveksi" läheisen Hämihuhdan talon mukaan.


title: Levo-Patamo

text: 2000-luvulla "Punainen lumme" järvessä kasvavien lumpeiden mukaan on otettu nimeksi myös Somerniemellä Helsingintien läheisyydessä toimivalle ravintolalle.


title: Gillamin rautatieasema

text: Gillamin rautatieasema on rautatieliikennepaikka Gillamissa, Manitobassa, Kanadassa. Liikennepaikka sijaitsee Chirchillin satamakaupunkiin johtavan Hudson Bay Railwayn hallinnoiman rautatien varrella, rautateitse 1 314 kilometrin päässä Winnipegistä pohjoiseen. Liikennepaikalla pysähtyvät Winnipegin ja Churchillin välillä liikennöivät "Hudson Bay" -henkilöjunat.


title: Gillamin rautatieasema

text: Gillamin asemarakennus sai kansallisen perinneaseman arvon vuonna 1992.


title: Gillamin rautatieasema

text: Aseman lipunmyynti ja odotustilat avautuvat vähintään 30 minuuttia ennen henkilöjunan lähtöaikaa. Asemalla on yleisöpuhelin ja WC-tilat sekä pysäköintialue.


title: Khadijah Hashim

text: Khadijah Hashim (s. 20. huhtikuuta 1942 Batu Pahat, Johor) on malesialainen kirjailija. Hän on työskennellyt opettajana Johorissa ja toimittajana paikallisissa sanomalehdissä "Utusan Melayu" (1974-1976) ja "Berita Harian" (1976-1985). Tunnetumpi hän on kirjailijana ja on tuottanut 19 romaania. Romaanien kirjoittamisen lisäksi hänen luovuutensa kattaa lyhyitä tarinoita, radiokuunnelmien käsikirjoituksia, lastenkirjoja, loruja ja runoja. Hashimin kiinnostus lasten runojen kirjoittamiseen jäi pysyväksi ja johti hänen uusimpaan julkaistuun teokseensa "Putera-puteri Malaysia" () .


title: Khadijah Hashim

text: Useista Hashimin novelleista ja romaaneista on sovitettu TV-näytelmiä. Joukossa ovat romaanit "Mawar Merah di Jambangan" () , "Sekapur Sirih Segeluk Air () ", "Ditepi Pagar" (), "Badai Semalam" () ja "Dekat Disayang Jauh Dikenang"() . Romaani "Laila Azwa Gadisku" () on mukautettu tv-elokuvaksi. Lisäksi "Mira Edora ja Pelangi Pagi" () -romaanista on tehty elokuva "Bicara Hati" () .


title: Khadijah Hashim

text:
Hänen vuonna 1968 julkaistu esikoisteoksensa ja kuuluisin romaaninsa "Badai Semalam" (), on valittu kouluoppikirjaksi Singaporessa ja Malesiassa. Se on käännetty englanniksi nimellä "Storms of Yesterday" (1991, Mahani Abdul Hamid) ja espanjaksi ("Tormentos del ayer", 2010, Alberto Balanza ja Yahia). "Badai Semalam" on julkaistu useita kertoja ja viimeksi vuonna 2006 Alaf21:n nostalgiasarjassa ja sen englanninkielinen versio vuonna 2009 Malesian kirjallisuussarjassa Institut Terjemahan Negara Malaysian julkaisemana.
Aikaisemmista kirjallisia saavutuksia:


title: Limingan vaakuna

text: Limingan vaakuna on Limingan kunnan tunnus. Vaakunan aiheen kärpät ovat sijoitteluaan myöten peräisin pitäjänsinetistä 1600-luvulta. Aaltokoroinen pieli kuvaa kunnan asemaa Pohjanlahden rannikolla.


title: Limingan vaakuna

text: Vaakunan selitys on ”sinisessä kentässä aaltokoroinen oikea pieli ja kolme kävelevää kärppää alatusten; kaikki muu hopeaa paitsi kärppien hännänpäät mustia.” Vaakunan on suunnitellut Ahti Hammar, ja Limingan kunnanvaltuusto hyväksyi sen kokouksessaan 22. joulukuuta 1955. Sisäasiainministeriö vahvisti vaakunan käyttöön 8. kesäkuuta 1956.


title: Oulunsalon vaakuna

text: Oulunsalon vaakuna oli Oulunsalon kunnan tunnus. Vaakunan aihe viittaa alueen rantaniittyihin ja -laitumiin, jotka ovat kahlaajien olinpaikkoja.


title: Oulunsalon vaakuna

text: Vaakunan selitys on ”sinisessä kentässä hopeinen, kultavaruksinen, seisova kuovi, siivet koholla.” Vaakunan on suunnitellut Gustaf von Numers, ja Oulunsalon kunnanvaltuusto hyväksyi sen kokouksessaan 4. toukokuuta 1968. Sisäasiainministeriö vahvisti vaakunan käyttöön 1. lokakuuta samana vuonna.


title: Oulunsalon vaakuna

text: Vaakuna jäi epäviralliseksi kotiseutuvaakunaksi 2013, kun Oulunsalo, Haukipudas, Kiiminki ja Yli-Ii liittyivät Oulun kaupunkiin.


title: Jay Livingston

text: Jay Livingston (28. maaliskuuta 1915 McDonald, Pennsylvania – 19. lokakuuta 2001 Los Angeles, Kalifornia) oli yhdysvaltalainen elokuvasäveltäjä ja lauluntekijä. Yhdessä pitkäaikaisen työparinsa Ray Evansin kanssa hänet palkittiin kolmesti Oscar-palkinnolla parhaasta laulusta. Palkinnoista ensimmäinen tuli kappaleesta "Buttons and Bows" elokuvasta "Valkonaama" (1948), toinen kappaleesta "Mona Lisa" elokuvasta "Pettäjän jäljillä" (1949) ja kolmas kappaleesta "Que Sera, Sera" elokuvasta "Mies joka tiesi liikaa" (1956). Livingstonin muihin sävellyksiin kuuluu muun muassa tunnussävelmä televisiosarjasta "Bonanza".


title: Thompson Subdivision

text: Thompson Subdivision on Manitobassa Kanadassa sijaitseva 49,1 kilometrin pituinen rataosuus, joka yhdistää Thompsonin kaupungin Kanadan rataverkkoon. Rataosuuden rakensi Canadian National vuonna 1969, ja sen omistaa ja sitä ylläpitää OmniTRAX-konserniin kuuluva Hudson Bay Railway jolle rataosa siirtyi 1997.


title: Thompson Subdivision

text: Rataosuus alkaa Wabowdenin ja Gillamin väliseltä rataosalta Sipiweskin rautatieasemalla sijaitsevasta Thompson Junctionista, ja johtaa luoteeseen halki asumattoman erämaan kohti Thompsonia. Rautatie ylittää Wintering- ja Grassjoet sillalla, ja sillä on kaksi pientä vesistöpengertä. Thompsonin rautatieasema sijaitsee kaupungin itälaidalla vajaan 50 kilometrin päässä Thompson Junctionista.


title: Thompson Subdivision

text: Thompsonista rautatie jatkuu 121 kilometrin verran sivuratana kaupungin lounaispuolella sijaitsevalle kaivokselle ja teollisuuslaitoksille. Rataosalla kuljetetaan muun muassa kupari-, sinkki- ja nikkelimalmia, ja rataosaa käyttää myös Winnipegin ja Churchillin välillä liikennöivä "Hudson Bay" -henkilöjuna.


title: Urge Overkill

text: Urge Overkill on vaihtoehtorockia soittava yhdysvaltalainen yhtye. Chicagosta lähtöisin olevan yhtyeen kantavat voimat ovat Nathan "Nash Kato" Kaatrud (laulu, kitara) ja Eddie "King" Roeser (laulu, kitara, bassokitara). Heidän versionsa Neil Diamondin laulusta "Girl, You'll Be a Woman Soon" kuultiin elokuvassa "Pulp Fiction" ja muodostui hitiksi vuonna 1994. Yhtye julkaisi Rock&Roll Submarine -levyn keväällä 2011


title: Svetlana

text: Svetlana () on slaavilainen naisen etunimi. Se on johdettu valoa merkitsevästä "svet"-sanasta. Nimi nousi suosioon Vasili Žukovskin "Svetlana"-runon (1813) myötä. Nimi tuli tunnetummaksi länsimaissa Stalinin Svetlana-tyttären paettua vuonna 1967 Yhdysvaltoihin ja julkaistua muistelmansa.


title: Svetlana

text: Venäjällä Svetlana on seitsemänneksi suosituin naisen nimi. Suomessa se on ollut vuoden 2009 loppuun mennessä nimenä hieman alle 2 430 naisella.


title: Atterberg

text: Atterberg on ollut seuraavilla henkilöillä sukunimenä:


title: Loviisan kirkko

text: Loviisan kirkko on uusgoottilaista tyyliä edustava kirkko Loviisassa. Kirkko on rakennettu Georg Theodor Chiewitzin ja Julius Basilierin suunnitelmien mukaan 1863–1865. Loviisan ensimmäinen kirkko oli tuhoutunut kaupungin palossa 1855.


title: Loviisan kirkko

text: Chiewitzin toimiston tekemiä piirustuksia vuodelta 1857 pidettiin hyvinä mutta liian kalliina. Chiewitzin apulaisena toiminutta Julius Basilieria pyydettiin tekemään kirkkosuunnitelmasta halvempi versio, ja hän teki kirkosta pienennyspiirrokset. Rakennuskustannukset muodostuivat loppujen lopuksi kuitenkin huomattaviksi.


title: Loviisan kirkko

text: Loviisan kirkko on punatiilinen päätytornillinen ristikirkko, jota on korostettu pituussuuntaan. Kellotorni sijaitsee itäisen sisäänkäynnin päällä, ja siinä on koristeena pienet kulmatornit. Kuorin yllä on pienempi torni. Kirkkosali on katettu tiiliholveilla. Salissa on tuhat istumapaikkaa. Kirkon tiilet ovat suurelta osin peräisin Svartholman merilinnoituksesta.


title: Loviisan kirkko

text: Kirkon kellot ovat Loviisan ensimmäisen kirkon kellot 1700-luvulta. Kirkon alttaritaulu on korvattu Kristus-patsaalla, joka on kipsijäljennös tanskalaisen Bertel Thorvaldsenin teoksesta vuodelta 1839. Pohjoisoven yläpuolella on Loviisan palaneesta kirkosta pelastettu alttaritaulu "Kristus Kirkastusvuorella", jota pidetään Berndt Godenhjelmin maalaamana. Se oli lahjoitettu vanhaan kirkkoon 1842. Absidin seinässä on Bruno Tuukkasen maalaus vuodelta 1921.


title: Loviisan kirkko

text: Kirkossa on 1600-luvulta peräisin oleva kastemalja ja 1720-luvulta olevat ehtoolliskalkki ja öylättilautanen. Ne ovat kuuluneet alun perin Haminan kirkolle, josta ne tuotiin Loviisaan Haminan jäätyä Turun rauhassa 1743 vedetyn uuden rajan Venäjän puolelle. Kirkossa säilytetään ensimmäistä suomenkielistä koko Raamattua vuodelta 1642 ja ruotsinkielistä Raamattua vuodelta 1702.


title: Loviisan kirkko

text: Kirkon vanhat urut ovat Jens Zachariassenin rakentamat ja 35-äänikertaiset. Uudet urut ovat Hans Heinrichin ja Urkurakentamo Veikko Virtasen 44-äänikertaiset vuodelta 1970.


title: Loviisan kirkko

text: Kirkon penkkien maalin ominaisuuksista tuli marraskuussa 2011 maailmanlaajuinen uutinen. Vastamaalattujen penkkien maali pehmeni istujien alla, ja penkkiin tuli takapuolen muotoisia "enkelikuvioita". Kirkkoneuvosto päätti penkkien uudelleenmaalauksesta. Kansanliike toisaalta teki aloitteen, että säilytettäisiin ainakin yksi penkki, jossa takapuolikuviot jäisivät näkyviin. Kaikki penkit kuitenkin maalattiin.


title: Tutta

text: Tutta on naisen etunimi. Ei ole helppoa osoittaa mitään kantanimeä, josta se olisi johdettu. Nimeä on käytetty myös Englannissa, mutta sielläkään sen merkitys ei ole selvä. Ortodoksisessa kalenterissa Tutta on yhdistetty Teodoteen. Nimien välillä ei kuitenkaan ole selkeää yhteyttä.


title: Tutta

text: Tutta-nimisiä naisia on ollut Suomessa vuoden 2009 loppuun mennessä vajaat 120.


title: Traité d’athéologie

text: Traité d’athéologie () on ranskalaisen filosofin Michel Onfrayn vuonna 2005 ilmestynyt kirja. Teos on ilmestynyt vuonna 2007 englanniksi nimellä "Atheist manifesto" (Ateistinen manifesti). Kirja suuntautuu monoteistisia uskontoja, kristinuskoa, juutalaisuutta ja islamia vastaan. "”Kuten monisatavuotinen historia osoittaa, Jumalan nimissä kolme monoteistista uskontoa ovat saaneet aikaan uskomattoman vuolaat verivirrat!”"


title: Friedrich Nietzschen uskontokritiikki

text: Friedrich Nietzschen uskontokritiikki 1800-luvun lopulta on hyvin tunnettua. Nietzsche vastusti kirjoituksissaan ankarasti kristinuskoa. Hänen kirjansa heijastivat runsaasti esillä ollutta, luonnontieteiden edistämää uskontokritiikkiä, jossa jumalalle ei enää ollut tilaa. Deistit olivat ehdottaneet, että jumalan käsite säilytettäisiin kaiken arvostelun jälkeen vielä ”ensimmäisenä liikuttajana”, joka laittaa kaiken alulle. Nietzsche hyökkäsi tätäkin vastaan. Raamattua tai kristinuskoa ei tarvitse hänen mielestään edes enää perustella järkiperustein. "”Nyt ratkaisee makumme kannanoton kristinuskoa vastaan, eivät enää meidän perusteemme.”")


title: Friedrich Nietzschen uskontokritiikki

text: Nietzsche asetti vastakkain kristillisen käsityksen moraalista ja siitä vapautuneen ihmisen oman moraalin. Hän väitti, että kristinusko on yksilöä alistava ja riistävä uskonto. Länsimaisen ihmisen tulee kasvaa ulos perusteettomista määräyksistä. Nietzschen mukaan ”"kristinusko on ollut tuhoisinta ylimielisyyttä, mitä tähän mennessä on esiintynyt"”. Hän asetti tavoitteekseen kristinuskon perkaamiseen pois eurooppalaisesta kulttuurista. "”Milloin saamme luonnosta poistetuksi kaiken jumalallisen! Milloin saamme käydä luonnollistamaan itseämme, ihmisiä, puhtaalla, jälleen löydetyllä, jälleen lunastetulla luonnolla!”"


title: Friedrich Nietzschen uskontokritiikki

text: Nietzschen mukaan synnin käsite on pappien apuväline ihmisten alistamisessa. Synnistä puhuminen pakottaa ihmiset nöyristelemään kuvitellun jumalan edessä. Hyvät ihmiset joutuvat katumaan aivan tavallisia elämän asioita. Heidät pakotetaan katumaan itsenäisyyttään ja arvokkuuttaan. He joutuvat katumaan omaa itseään ja itsenäistymistään keskenkasvuisesta aikuiseksi. Raamattu väittää Nietzschen mukaan synnin olevan vain sitä, että Jumalan kunniaa loukataan. Synti on pelkkä majesteettirikos. Jumala on pikkumainen hirmuvaltias, joka antaa armoa vain nöyristelijöille. Näin rikotaan ihmisen vapautta vastaan ja turmellaan humanismin perintö, jonka kreikkalainen filosofia on maailmalle antanut.


title: Friedrich Nietzschen uskontokritiikki

text: Raamattu pyrkii ohjaamaan ihmiset hirmuvaltaisen jumalan vallan alle. Jumalan käskyt ovat vallan tavoittelun välineitä. Jumala piinaa käskyillään ihmisiä, koska hän haluaa alistaa kaikki mielivaltansa alle. Jumala ei ole kiinnostunut siitä, mitä seurauksia väärällä käyttäytymisellä on ihmisten elämässä. Synti on vain rikos jumalaa vastaan, ei ihmisiä vastaan. "”Kristillisellä moraalilla ja kristinuskolla ei ole yhtään kosketuskohtaa todellisuuden kanssa.”" Kristinusko perustuu pelotteluun ja rangaistuksiin. "”Ei se työnnä meitä pois, että emme löydä jumalaa historiassa tai luonnossa tai luonnon takana – vaan se, että emme tunne 'jumalalliseksi' sitä, mitä jumalana kunnioitetaan, vaan pidämme sitä surkuteltavana, mielettömänä, vahingollisena, emme ainoastaan erhetyksenä, vaan rikoksena elämää vastaan.”"


title: Friedrich Nietzschen uskontokritiikki

text: Nietzschen ”yli-ihminen”on "Iloisen tieteen" ja "Antikristuksen" sisältämän uskontokritiikin julistaja. Zarathustran jumala on kuollut. Hänen tehtävänään on julistaa ihmisille jumalan kuolemaa ja uuden ajan koittamista. Koska kristinuskon julistamaa taivasta ei ole, Zarathustra ylistää Maata. Maa edustaa Nietzschelle aitoa ihmisyyttä. Se on vertauskuva ihmisen kapinalle ja paluulle väkevään elämään. Yli-ihminen on ylevyyttä etsivä sankari.


title: Sattuma ja välttämättömyys

text: Sattuma ja välttämättömyys () on ranskalaisen biokemistin Jacques Monod’n vuonna 1970 ilmestynyt kirja, jonka alaotsikko on ”tutkielma modernin biologian luonnonfilosofiasta”. Teoksen suomensi Anto Leikola vuonna 1973.


title: Sattuma ja välttämättömyys

text: Monod omisti teoksensa loppujakson etiikalle. Monod ottaa etiikan lähtökohdaksi yksilöistä riippumattoman tiedon. Hän väitti, että ”tiedon etiikka” on ”eräässä mielessä tietoa etiikasta” koska se on tietoa ihmisestä. ”Se pystyy näkemään ihmisessä eläimen, joka ei ole mieletön, vaan outo ja kallisarvoinen juuri outouden tähden.” Tiedon etiikka tunnustaa inhimillisten ominaisuuksien ”sosiobiologisen alkuperän” ja ”vahvistaa myös niiden transsendenttisen arvon”.


title: Sattuma ja välttämättömyys

text: Monod’n teos päättyy seuraavasti:


title: Juan Forlín

text: Juan Daniel Forlín (s. 10. tammikuuta 1988 Reconquista, Argentiina) on argentiinalainen jalkapalloilija. Hän edustaa qatarilaista Al Rayyania ja on pelipaikaltaan keskuspuolustaja.


title: Juan Forlín

text: Forlín on argentiinalaisen Boca Juniorsin kasvatti. Hän teki ensiesiintymsensä edustusjoukkueessa 19. huhtikuuta 2008 ottelussa Newell’s Old Boysia vastaan.


title: Juan Forlín

text: 25. elokuuta 2009 Forlín siirtyi espanjalaiseen Espanyoliin viisivuotisella sopimuksella. Espanyol maksoi hänestä neljän miljoonan euron siirtokorvauksen, jolla he omistavat 70 prosenttia pelaajanoikeuksista.


title: Juan Forlín

text: Forlín teki ensiesiintymisensä Argentiinan maajoukkueessa maaliskuussa 2009 pelatussa vuoden 2010 Venezuelaa vastaan.


title: Mercedes-Benz Tourino

text: Mercedes-Benz Tourino on Mercedes-Benzin tilausajomalliston pienin linja-auto. Istumapaikat vaihtelevat 32-paikkaisesta 36-paikkaiseen, korin pituus on aina sama riippumatta paikkamäärästä.


title: Mercedes-Benz Tourino

text: Tourinon moottorissa käytetään samaa BlueTec-teknologiaa kuin suurempien linja-autojen moottoreissa. Moottori täyttää Euro4-päästöstandardin vaatimukset.


title: Fellinin Rooma

text: Fellinin Rooma () on Federico Fellinin ohjaama italialainen elokuva vuodelta 1972. Se on tajunnanvirran varassa liikkuva näennäis- tai puoliomaelämäkerrallinen tutkielma Roomasta ja samalla kunnianosoitus tuolle kaupungille.


title: Fellinin Rooma

text: Elokuva liikkuu ensisijaisesti kahdessa aikatasossa. Perustana on nykyhetki, 1970-luvun alun Rooma, jossa Fellinin itsensä esittämän Fellinin johtama kuvausryhmä tekee elokuvaa kaupungista. Nämä jaksot on toteutettu näennäisdokumentin tyyliin, ja niissä seurataan muun muassa tuolloista metrolaajennustyömaata.


title: Fellinin Rooma

text: Nyt-hetkestä rönsyää välähdyksiä Fellinin nuoruuteen, kun hän saapuu nuorukaisena kaupunkiin. Dokumenttitason Fellini antaa ymmärtää näitten Benito Mussolinin aikaiseen Roomaan sijoittuvien jaksojen olevan omaelämäkerrallisia kohtauksia, joitten kuvausta näennäisdokumentti seuraa. Nuorukais-Felliniä näyttelee Peter Gonzales Falcon, Riminiin sijoittuvissa alun lapsuuskuvauksissa lapsinäyttelijä Stefano Mayore.


title: Fellinin Rooma

text: "Fellinin Roomassa" ei ole varsinaista juonta, vaan tapahtumat etenevät assosiaatioitten ja tajunnanvirran kantamana. Kahden Fellinin lisäksi kukaan näyttelijä ei oikeastaan siksi nouse keskeiseen rooliin. Dokumentaristisessa nyt-tasossa on joukko cameo-esiintymisiä. Esimerkiksi tuolloin Roomassa asunutta amerikkalaiskirjailija Gore Vidalia haastatellaan hänen kaupungista saamistaan vaikutelmista. Elokuvan loppumetreillä kuvausryhmä on törmäävinään sattumalta italialaisen elokuvan ikoniin Anna Magnaniin, joka toivottaa Fellinille hyvää yötä.


title: Fellinin Rooma

text: Elokuvan katsoja törmää kahdessa aikatasossa moniin enemmän tai vähemmän mielikuvituksellisiin kohtauksiin Fellinin ikuisessa kaupungissa. Nuoren Fellinin Roomassa esimerkiksi aterioidaan moniäänisesti ja hälyisästi piazzassa sekä vieraillaan vaudevilleteatterissa ja bordellissa. Nykyhetken Roomassa kuvausryhmä muun muassa vierailee katolisessa muotinäytöksessä irvokkaan satiirisessa jaksossa ja sattuu olemaan paikalla, kun metrotyömaalla paljastuu unohduksiin jäänyt muinainen freskosali, jonka kohtalo on fantastisen traaginen.


title: Fellinin Rooma

text: "Fellinin Rooma" on monin tavoin tyypillinen Fellini-elokuva rönsyäväisyyksineen, liioittelevaisuuksineen, rehevine naisineen ja muine fellinimäisine tyylipiirteineen. Kriitikko Kaisu Tervonen kuvaa elokuvaa näin: ”Kauneimmillaankin kuvissa on aina jotain rietasta ja pyhimmilläänkin kaupungissa jotain likaista.” Varsinkin näennäisdokumentaristisissa jaksoissa ilmenee myös postmodernismille tyypillistä itsestään tietoista fiktiota, kun kuvausryhmää johtava Fellini joutuu sanailuihin ohikulkijoitten kanssa ja nämä kommentoivat ohjaajan aiempien elokuvien ominaispiirteitä.


title: Mercedes-Benz Travego

text: Mercedes-Benz Travego on Mercedes-Benzin tilausajomalliston suurin linja-auto. Korimalleja on kolme: Travego, Travego M ja Travego L. Istumapaikat vaihtelevat 49 paikasta (Travego) 57 paikkaan (Travego L) ja korien pituudet 12,14 metristä (Travego) 13,99 metriin (Travego L).


title: Mercedes-Benz Travego

text: Travegon turvallisuusvarustus on kattava; aktiivinen jarruassistentti auttaa kuljettajaa reagoimaan, jos linja-auto on liian lähellä edellä ajavaa ajoneuvoa. Etutörmäyssuoja (FCG) varmistaa etutörmäystilanteissa kolarista aiheutuvien voimien vaimentamisen.


title: Mercedes-Benz Travego

text: Travegon moottorit ovat Mercedes-Benz OM 457 LA -moottoreita, joissa käytetään BlueTec-teknologiaa päästöjen vähentämiseen. Teho on 428 hevosvoimaa.


title: PMK

text: PMK voi tarkoittaa:


title: Holger Stanislawski

text: Holger Stanislawski (s. 26. syyskuuta 1969) on saksalainen jalkapallovalmentaja ja entinen puolustaja.


title: Holger Stanislawski

text: Stanislawski aloitti jalkapallouransa Bramfelder SV:n juniorijoukkueessa, josta siirtyi myöhemmin Hamburger SV:n junorijoukkueeseen. Hän voitti seuran kanssa A-nuorten mestaruuden Regionalliga Nordissa. Vuonna 1992 Stanislawski siirtyi Verbandsliga Hamburgissa pelanneeseen SC Concordiaan.


title: Holger Stanislawski

text: Heinäkuussa 1993 Stanislawski siirtyi perinteikkääseen hampurilaisseuraan FC St. Pauliin. Stanislawski pelasi seurassa liberona ja kuului joukkueen avainpelaajiin läpi 1990-luvun. Bundesliigassa Stanislawski edusti St. Paulia 1995–1997 sekä kaudella 2001/02. Hänen uransa päättyi elokuussa 2003 ottelussa Preußen Münsteriä vastaan saatuun polvivammaan. Hän pelasi uransa viimeisen ottelunsa toukokuun lopussa 2004.Pelaajauransa jälkeen Stanislawski opiskeli urheiluhierojaksi. Vuonna 2005 hän aloitti työskentelyn FC St. Paulin organisaatiossa johtotehtävissä. Marraskuussa 2006 hän nousi seuran päävalmentajaksi. Yhdessä André Trulsenin kanssa hän johdatti St. Paulin Regionalliga Nordin mestariksi ja nousuun 2. Bundesliigaan. Kaksikon oli tarkoitus jatkaa valmennusvastuussa myös seuraavalla kaudella, mutta Stanislawskilla ei ollut valmentajalisenssiä ja Trulsen nousi päävalmentajaksi.


title: Holger Stanislawski

text: Kauden 2007/08 aikana Stanislawski suoritti valmentajantutkinnon ja työskenteli myös seuran johtotehtävissä. Kaudeksi 2008/09 hän palasi St. Paulin päävalmentajaksi. Keväällä 2009 hän suoritti valmentajatutkintonsa kokonaisuudessaan. Kaudella 2009/10 Stanislawski jatkoi menestyksekäästi St. Paulin peräsimessä ja nosti seuran Bundesliigaan ensi kerran sitten kauden 2001/02.


title: Holger Stanislawski

text: Huhtikuun lopulla 2011 Stanislawski ilmoitti jättävänsä St. Paulin kauden jälkeen ja siirtyvänsä kesään 2014 ulottuvalla sopimuksella TSG 1899 Hoffenheimin päävalmentajaksi. Stanislawskin johdolla Hoffenheim pelasi kohtuullisesti Bundesliigassa vakiinnuttaen paikkaansa kymmenen parhaan joukossa. Seurajohto ei kuitenkaan ollut tyytyväinen Stanislawskin työhön ja hän sai potkut helmikuussa 2012 Hoffenheimin pudottua Saksan cupissa SpVgg Greuther Fürthille.


title: Holger Stanislawski

text: Toukokuussa 2012 Stanislawskista tuli 2. Bundesliigaan pudonneen 1. FC Kölnin päävalmentaja. Stanislawskin johdolla Köln ei kyennyt nousemaan takaisin liigaan, vaan jäi kaudella 2012/13 sarjan viidenneksi. Kauden jälkeen Köln purki Stanislawskin sopimuksen.


title: Hopeahartiakyyhky

text: Hopeahartiakyyhky ("Columba jouyi") oli Japanissa Okinawan, Keraman ja Nanseisaariin kuuluvalla Daitosaarilla elänyt kyyhkylaji, jonka holotyypin Stejneger kuvaili tokiolaisen museon näytteestä 1887. Natural History Museum at Tringissä on jäljellä kolme nahkaa. Lajista tehtiin viimeiset havainnot Okinawalla 1904 ja Daitolla 1936. Häviämisen syistä ei ole tietoa.


title: Valkokurkkukyyhky

text: Valkokurkkukyyhky ("Columba vitiensis") on kyyhkylaji, jota esiintyy laajalla alueella Kaakkois-Aasiassa ja Oseaniassa, Filippiineiltä Indonesian kautta Tyynenmeren saarille saakka. Lajin holotyypin kuvailivat Quoy ja Gaimard Fidžiltä vuonna 1830. Lajista tunnetaan kahdeksan alalajia, jotka ovat eriytyneet eri saariryhmiin.


title: Pulmuskyyhky

text: Pulmuskyyhky ("Columba leucomela") on kyyhkylaji, jota tavataan itäisessä Australiassa Queenslandin Cooktownista Uuden Etelä-Walesin Hunter Riverille ulottuvalla alueella. Coenraad Jacob Temminck kuvaili lajin holotyypin eteläisestä Queenslandista vuonna 1821.


title: Keltajalkakyyhky

text: Keltajalkakyyhky ("Columba pallidiceps") on Oseaniassa Bismarckinsaarilla ja Salomonsaarilla elävä kyyhkylintu, jonka kanta on nykyään vaarantunut. Edward Pierson Ramsay kuvaili lajin holotyypin Duke of Yorkin saarelta vuonna 1877.


title: Valkolakkikyyhky

text: Valkolakkikyyhky ("Patagioenas leucocephala" aiemmin "Columba leucocephala") on Karibianmeren saarilla Florida Keys ja Bahamalta Panaman edustan saarille ulottuvalla alueella elävä kyyhkylintu, jonka holotyypin Carl von Linné kuvaili Bahamalta 1758.


title: Remigio Morales Bermúdez

text: Remigio Morales Bermúdez (30. syyskuuta 1836 – 1. huhtikuuta 1894) oli Perun 56. presidentti 1890–1894. Hänen edeltäjänsä oli Andrés Avelino Cáceres ja seuraaja Justiniano Borgoño. Bermúdez kuoli ollessaan virassa. Bermúdezin lapsenlapsi, jota hän ei koskaan nähnyt, Francisco Morales Bermúdez, oli presidenttinä 1975–1980.


title: Serhi Sednjev

text: Serhi Sednjev (, s. 19. joulukuuta 1983 Hluh’iv, Ukrainan SNT, Neuvostoliitto) on ukrainalainen ampumahiihtäjä.


title: Serhi Sednjev

text: Sednjev saavutti junioreiden MM-kilpailuissa pronssia takaa-ajossa Haute Mauriennessa 2004. Saman vuoden EM-kilpailuissa Minskissä hän kuului Ukrainan hopeajoukkueeseen junioreiden viestissä. Rulla-ampumahiihdon MM-kilpailuissa Brezno-Osbrliessa 2004 hän sai pronssia junioreiden takaa-ajossa. Torinon universiadeissa 2007 hän saavutti hopeaa normaalimatkalla ja viestissä sekä pronssia pikakilpailussa ja yhteislähdössä. EM-kilpailujen aikuisten sarjassa hän sai Ufassa 2009 hopeaa takaa-ajossa ja pronssia normaalimatkalla.


title: Serhi Sednjev

text: Sednjev sijoittui Vancouverin olympialaisissa 2010 takaa-ajossa kymmenenneksi. Hanty-Mansijskin MM-kilpailuissa 2011 hän hiihti ankkuriosuuden pronssia saaneessa Ukrainan viestijoukkueessa.


title: Serhi Sednjev

text: Sednjev sijoittui maailmancupin osakilpailussa kärkikolmikkoon ensimmäisen kerran oltuaan kolmas Pokljukan normaalimatkan kilpailussa kaudella 2007–2008. Ensimmäisen voittonsa hän saavutti Antholzin normaalimatkalla kaudella 2009–2010. Hän sijoittui kaudella 2010–2011 toiseksi Hochfilzenin pikakilpailussa ja kolmanneksi Pokljukan normaalimatkalla.


title: Serhi Sednjev

text: Tammikuussa 2013 Sednjev antoi positiivisen dopingnäytteen. Hän sai kahden vuoden kilpailukiellon alkaen 15.12.2014 ja kaikki hänen tuloksensa 22.1.2013 lähtien hylättiin.


title: Niinisaari (Puumala)

text: Niinisaari on Puumalan kunnan eteläisessä saaristossa sijaitseva kylä. Niinisaari on Puumalan mantereelta tultaessa ensimmäinen eteläisen saariston saarijonon saari. Saarelle liikennöi ympärivuorokautisesti ja ympärivuotisesti Destian lossiyhteys Hätinvirran yli. Asukkaita saaressa on noin 36.


title: Niinisaari (Puumala)

text: Puhelinyhteys Niinisaareen vedettiin 1951. Sähköt saareen saatiin 1963.


title: Niinisaari (Puumala)

text: Niinisaaressa on runsaasti lomahuviloita ja -mökkejä ja saarella käy myös päivämatkalaisia. Retkeilijöiden on mahdollista tutustua esimerkiksi sepän työhön Hanhiniityn pajalla, viinin valmistukseen Temolan viinitilalla, aterioida ravintola Niinipuussa ja tutustua 1900-luvun alun maatilaan Liehtalan ekomuseossa.


title: Taiwaninjokirastas

text: Taiwaninjokirastas ("Myophonus insularis") on Taiwanissa ja Kiinassa tavattava sieppoihin kuuluva varpuslintu.


title: Taiwaninjokirastas

text: Taiwaninjokirastas on suurikokoinen rastas. Laji on noin 30–32 cm pitkä. Sekä koiras- että naarastaiwaninjokirastaat muistuttavat toisiaan ulkonäöltään. Laji on pääosin tumman sinivioletti tai lähes musta. Höyhenpuku kiiltelee auringonvalossa sinisenä ja violettina. Silmän iiris on väriltään punainen.


title: Taiwaninjokirastas

text: Taiwaninjokirastasta tavataan Taiwanista ja Kiinasta. Lajin elinympäristöä ovat kosteat rotkometsät vuorilta nopeasti virtaavien vuoristopurojen- ja jokien lähettyvillä. Taiwaninjokirastasta tavataan useimmiten metsistä, jotka sijaitsevat 400–2 100 metrin korkeudella meren pinnasta.


title: Taiwaninjokirastas

text: Taiwaninjokirastaan pääasiallista ravintoa ovat kastemadot. Laji voi syödä myös pieniä sammakoita, käärmeitä, liskoja, kaloja ja äyriäisiä.


title: Taiwaninjokirastas

text: Taiwaninjokirastaan pesimäkausi kestää maaliskuulta heinäkuulle. Suuri kuppimainen pesä rakennetaan sammalista, risuista ja juurista puun koloon tai kivikkoon. Joskus laji rakentaa pesänsä myös siltojen alle tai tunneleihin. Naaras munii kahdesta neljään vaaleanpunaista, ruskeapilkullista munaa. Myös koiras osallistuu munien haudontaan ja kuoriutuneiden poikasten ruokintaan.


title: Esko Koppanen

text: Esko Jussi Koppanen () oli suomalainen poliitikko. Hänen puolueensa oli Kansallinen Kokoomus.


title: Esko Koppanen

text: Koppanen toimi 21 vuoden ajan, helmikuusta 1962 maaliskuuhun 1983, kansanedustajana Uudenmaan läänin vaalipiiristä. Hän oli jäsenenä eduskunnan sosiaalivaliokunnassa ja valtiovarainvaliokunnassa, ja lisäksi hän toimi valtiontilintarkastajana. Koppanen toimi poliittisella urallaan myös Kokoomuksen Nuorten Liiton puheenjohtajana vuosina 1963–1969, Hyvinkään kunnallispolitiikassa, kaupunginvaltuuston ja -hallituksen jäsenenä, ja presidentin valitsijamiehenä kaksissa vaaleissa, 1968 ja 1978.


title: Esko Koppanen

text: Koppanen oli koulutukseltaan valtiotieteiden maisteri, joksi hän valmistui vuonna 1951 Helsingin yliopistosta. Hän työskenteli vuosina 1954–1958 Suomen Yhdyspankin Vuoksenniskan konttorin johtajana ja vuosina 1958–1972 Suomen Yhdyspankin Hyvinkään konttorin I johtajana.


title: Esko Koppanen

text: Koppasen vanhemmat olivat maanviljelijä Otto August Koppanen ja Anni Ollikainen. Hänen puolisonsa oli Mirja Liisa Annikki Saukkonen, jonka kanssa hän avioitui vuonna 1951, ja jonka kanssa hän sai kolme lasta, vuonna 1952 syntyneen pojan ja vuosina 1955 ja 1961 syntyneet tyttäret.


title: Mercedes-Benz CapaCity

text: Mercedes-Benz CapaCity on saksalaisen Mercedes-Benzin valmistama nivelbussi. CapaCity on valmistajansa suurin kaupunkiliikenteessä käytettävä linja-auto. Sen pituus on 19,54 metriä, ja matkustajia autoon mahtuu 193 henkeä, joista istumapaikoille 37.


title: Mercedes-Benz CapaCity

text: CapaCityn moottori on Mercedes-Benzin OM 457 hLA ja se täyttää Euro4-päästönormit BlueTec-teknologian ansiosta. Linja-auton teho on 354 hevosvoimaa.


title: Karibiankyyhky

text: Karibiankyyhky ("Patagioenas squamosa") on Länsi-Intian saaristossa Isojen- ja Pienten Antillien, paitsi ei Jamaikalla, sekä Curaçaon, Bonairen ja Los Testigoksen saarilla elävä kyyhkylintu, jonka holotyypin Bonnaterre kuvaili Guadeloupelta 1792.


title: Suomukyyhky

text: Suomukyyhky ("Patagioenas speciosa") on hyvin laajalla alueella Keski- ja Etelä-Amerikassa, Meksikon eteläosista Perun itäosiin, Boliviaan ja Etelä-Brasiliaan sekä Trinidadiin, elävä kyyhkylintu, jonka holotyypin Johann Friedrich Gmelin kuvaili Cayennesta 1789.


title: Brasiliankyyhky

text: Brasiliankyyhky ("Patagioenas picazuro") on laajalla alueella Etelä-Amerikassa Brasiliassa, Boliviassa, Paraguayssa, Uruguayssa ja Etelä-Argentiinassa elävä kyyhkylintu, jonka holotyypin Coenraad Jacob Temminck kuvaili Paraguaysta 1813. Lajista tunnetaan kaksi alalajia, joista "marginalis" tavataan Brasilian koillisosissa.


title: Niinisaari (täsmennyssivu)

text: Niinisaari voi viitata seuraaviin asioihin:


title: Ari Kattainen

text: Ari Kattainen (s. 1958) on suomalainen suunnistaja. Skövden MM-kilpailuissa 1989 Kattainen voitti pronssia viestisuunnistuksesta. Keijo Parkkinen suunnisti avausosuuden, Kattainen toisen, Peter Ivars kolmannen ja Reijo Mattinen viimeisen osuuden.


title: Ari Kattainen

text: Seuratasolla Kattainen edusti Helsingin NMKY:tä vuoteen 1990 asti. Vuosina 1991–1997 hän edusti Angelniemen Ankkuria, jonka jälkeen hän vaihtoi Hyvinkään Rastiin. Vuonna 1991 Kattainen voitti Tiomilan ja sijoittui toiseksi Jukolan viestissä Angelniemen Ankkurin joukkueessa.


title: Ari Kattainen

text: Veteraanien MM-kilpailuista Kattainen on voittanut kultaa vuonna 2007 M45-sarjassa ja vuonna 2008 M50-sarjassa pitkällä matkalla. Kattainen toimi Jukolan viestin pääratamestarina Kytäjä-Jukolassa 2010.


title: Laserharppu

text: Laserharppu on elektronisessa musiikissa käytettävä soitin. Sitä soitetaan siten, että siitä lähtevät säteet peitetään käsin, jolloin syntyy ääni. Tunnetuin laserharpun käyttäjä lienee ranskalainen Jean-Michel Jarre.


title: Peikola

text: Peikola oli kylä Muolaan kunnan itäosassa Viipurin läänissä Suomen Neuvostoliitolle luovuttamalla alueella. Peikolan kylän yhteyteen luettiin yleensä myös Passilan kylä. Kylä sijaitsi Kirkkojärven itäpuolella noin kilometrin verran Muolaan kirkonkylästä Kirkkorannasta itään. Peikolan naapurikyliä olivat pohjoisessa Peippola, idässä Punnus ja Sokiala, etelässä Telkkälä sekä lännessä Kirkkojärven toisella puolella kirkonkylä Kirkkoranta, Turulila ja Kannila. Nykyisin kylällä ei ole venäläistä asutusnimeä.


title: Peikola

text: Peikolan ja Passilan kyläkeskus sijaitsivat vieretysten Kirkkojärven itärannalla Koiralasta Punnukseen johtavan kylätien eteläpuolella. Tältä kylätieltä erkani Peikolan kohdalla kylätie, joka sitten haarautui kumpaankin kyläkeskukseen. Kylien yhteispinta-ala oli 10,55 neliökilometriä. Passilan ja Telkkälän välinen raja kulki Punnusjoessa ja Punnuksen vastaisen rajan muodostivat puolestaan Punnusjokeen laskevat Suomenoja, Myllyoja ja Rämäsuonoja. Peikolan ja Passilan alueella virtasi lisäksi Suomenojaan laskeva Savioja. Kylissä oli yhteensä noin 50 maatilaa. Kylien pellot olivat keskittyneet kylien eteläosiin Kirkkojärven rannalle sekä Punnusjoen ja Suomenojan varsille. Kylien peltopinta-ala lisääntyi huomattavasti Kirkkojärven laskun myötä. Maanviljelyksen ohella monet kyläläiset harjoittivat kalastusta kalarikkaalla Kirkkojärvellä.


title: Peikola

text: Peikola ja Passila muodostivat naapurikylän Kannilan kanssa Peikolan koulupiiriin. Koulu paloi talvisodassa. Peikolassa oli kauppa sekä Sihvon moottorimylly ja sirkkelisaha. Sähköä kyliin saatiin naapurikunnan Valkjärven puolelta.


title: Peikola

text: Peikolan ja Passilan väestö evakuoitiin läntisempään Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylien asukkaat pääsivät palaamaan raunioituneisiin kotikyliinsä. Jälleenrakennuksen lisäksi päätettiin Peikolan jakokunnassa, jonka Peikola ja Passila muodostivat, aloittaa tilusjärjestely, jonka avulla useisiin osiin ja palstoihin jakautuneet tilat saataisiin toimivimmiksi kokonaisuuksiksi. Tilusjärjestelyn yhteydessä Passilan kylä lakkautettiin ja liitettiin Peikolan kylään. Jälleenrakennus keskeytyi vuonna 1944 Neuvostoliiton suurhyökkäyksen alettua ja kylien asukkaat evakuoitiin uudelleen. Rauhanteossa kylä jäi taas Neuvostoliiton puolelle.


title: Peikola

text: Sodan jälkeen Muolaan siirtoväki asutettiin Lounais-Hämeeseen ja Etelä-Pirkanmaalle. Peikolan asukkaat asutettiin Humppilaan.


title: Hardtop

text: Hardtop on auton korityyppi. Hardtopeja on kahta eri mallia: "hardtop" ja "pillared hardtop", jossa nimensä mukaisesti on b-pilari, joka puuttuu hardtopista. Pillared hardtopit ovat neliovisia. Hardtop on muuten korimalliltaan samanlainen kuin coupé, mutta sivuikkunoista puuttuu karmit. Hardtop-katto mahdollistaa myös takaikkunoiden laskemisen alas, mikä ei ole coupéssa mahdollista.


title: Aito

text: Aito on varsinkin 1910–1930-luvuilla käytetty etunimi. Se on ollut enimmäkseen pojannimi, mutta sitä on annettu myös tytöille. Vuoden 2009 loppuun mennessä Aito on Suomessa ollut nimenä 221 miehellä ja 15 naisella. Tytön nimeksi sitä ei ole annettu vuoden 1939 jälkeen. Vuosina 2000–2009 Aito annettiin nimeksi 13 pojalle.


title: Venezuelankyyhky

text: Venezuelankyyhky ("Patagioenas corensis") on Venezuelan ja Kolumbian rannikoilla ja rannikon edustan Aruban, Curaçaon, Bonairen, Isla Margaritan ja Blanquillan saarilla elävä kyyhkylintu, jonka holotyypin Nikolaus Joseph von Jacquin kuvaili Corosta Venezuelasta 1784.


title: HSG Wetzlar

text: HSG Wetzlar on saksalainen käsipalloseura, jonka kotikaupunki on Wetzlar. Seuran edustusjoukkue palaa Bundesliigassa. Seurassa on pelannut muun muassa suomalainen Björn Monnberg.


title: Mikko Väänänen (jalkapalloilija)

text: Mikko Väänänen (s. 12. heinäkuuta 1987) on suomalalainen jalkapalloilija. Pelipaikaltaan hän on puolustaja. Hän edusti kotipaikkakuntansa Ykkönen|Ykkösessä pelannutta TP-47:ää kausina 2004-2009 77 ottelussa tehden yhden maalin. Kaudeksi 2010 hän siirtyi oululaiseen OPS-jp:hen. Uransa alkuvaiheessa hän pelasi haaparantalaisessa HFF-seurassa.


title: Mikko Väänänen (jalkapalloilija)

text: Kahden Oulun Palloseurassa vietetyn Ykkösen kauden jälkeen Mikko Väänänen palasi takaisin kasvattajaseuraansa Tornioon, joka oli kaudella 2012 Kakkosessa.


title: Täpläsiipikyyhky

text: Täpläsiipikyyhky ("Patagioenas maculosa") on eteläamerikkalainen kyyhkylaji, joka elää Perun keskiosista Bolivian eteläosan kautta Argentiinan eteläosiin, Uruguayhin, Paraguayhin ja Kaakkois-Brasiliaan ulottuvalla alueella. Coenraad Jacob Temminck kuvaili lajin holotyypin Paraguaysta vuonna 1813.


title: Ilo (etunimi)

text: Ilo on etunimi, joka kuvaa vanhempien tunteita lapsesta. Kansanvalistusseura esitti sitä miehennimeksi (9. lokakuuta) kalenterissaan vuonna 1883. Virossa nimi on johdettu kantasanasta "ilu".


title: Ilo (etunimi)

text: Suomessa Ilo on ollut vuoden 2012 loppuun mennessä nimenä 224 miehellä ja yli 30 naisella.


title: Islam Saksassa

text: Islam on Saksan suurin vähemmistöuskonto. Vuonna 2009 Saksassa oli 4,3 miljoonaa muslimia (5,4 % väestöstä), joista 2,6 miljoonaa on sunneja, 400 000 alevi-vähemmistöön kuuluvia ja 225 000 shiioja. Syntyperäisiä käännynnäisiä arvioidaan olevan noin 15 000.


title: Pohjoisen taivaan alla

text: Pohjoisen taivaan alla on Leevi and the Leavingsin single vuodelta 1993. Se on julkaistu studioalbumilla "Turkmenialainen tyttöystävä". Kappaleen on säveltänyt, sanoittanut ja sovittanut Gösta Sundqvist. Kappaleesta on tehty musiikkivideo.


title: Pohjoisen taivaan alla

text: Pohjoisen taivaan alla julkaistiin kahdella eri singlellä. Ensimmäinen single sisältää myös kappaleet ”Kuudentoista vuoden yhtäjaksoinen sade” ja ”Muurahaisten munat”, toinen puolestaan kappaleen ”Kyyhkynen ja kyykäärme”. Timo Rautiainen on tehnyt kappaleesta version, joka on julkaistu myös "Melkein vieraissa" -tribuuttialbumilla.


title: Pohjoisen taivaan alla

text: "Nuorgam"-verkkomedian Leevi and the Leavings top 40 -listauksella kappale sijoittui sijalle 17. Toimittaja Antti Lähteen mukaan kappale on ”tekstiltään niin mestarillinen, että sen musiikilliset arvot jäävät usein varsin vähälle huomiolle”. Hän kehuu kappaleen sävellystä taidokkaaksi sekä melodialtaan omaperäiseksi. Mahtipontisuudestaan huolimatta kappaleen sovitus on hänen mukaansa vähäeleinen. Lähteen tulkinnan mukaan laulussa on kaksi kertojaa, suomalainen mies sekä kuivuuden maastaan ajama afrikkalainen. Sanoituksessa lama-ajan Suomea käsitellään maapalloa kohdanneiden ympäristöuhkien, kuten otsonikadon ja kuivuuden, kontekstissa. Kertojat kaipaavat jonnekin muualle, paratiisiin, jota ei välttämättä löydykään.


title: Amerikansepelkyyhky

text: Amerikansepelkyyhky ("Patagioenas fasciata") on hyvin laajalla alueella Amerikassa elävä kyyhkylintu. Sen elinympäristö ulottuu Kanadan Brittiläisestä Kolumbiasta Yhdysvaltain länsiosien kautta Keski-Amerikkaan ja suureen osaan Etelä-Amerikkaa aina Argentiinan luoteisosiin saakka. Lajista tunnetaan seitsemän alalajia. Thomas Say kuvaili lajin holotyypin Plum Creekistä Coloradosta 1823.


title: Niiralankatu

text: Niiralankatu on katu Kuopiossa, Niiralan kaupunginosassa. Katua reunustaa molemmilta puolin kerrostalot, ja katu on hieman puistokatutyylinen. Kadun pituus on hieman yli kilometri ja sen varrella on viisi liikennevalo-ohjattua risteystä. Kadun nopeusrajoitus on 50 km/h ja sen kummassakin päissä on lyhyet nelikaistaiset osuudet. Kadun varrella on Kuopion kaupunginteatteri ja kaksi huoltoasemaa. Niiralankatu on kapeudestaan huolimatta tärkeä katuyhteys Savilahden yliopistokampuksen ja Kuopion keskustan välillä. Bussilinjoista mm. 4, 5, 16, 20, 21, 23, 29 ja 48 kulkee pitkin Niiralankatua.


title: Miikka Anttila

text: Miikka Anttila (s. 10. syyskuuta 1972 Janakkala) on suomalainen rallikartanlukija. Hän on lukenut nuotteja muun muassa Jari-Matti Latvalalle, Mikko Hirvoselle, Janne Tuohinolle ja Kosti Katajamäelle. Hän on voittanut Jari-Matti Latvalan kartanlukijana viisi MM-rallia ja Janne Tuohinon kanssa ison N-ryhmän Suomen mestaruuden vuonna 1999.


title: Miikka Anttila

text: Anttilasta tulee vuoden 2017 heinäkuussa Neste Rallissa kaikkien aikojen eniten MM-ralleissa mukana ollut kartanlukija. se on hänen 189. kilpailunsa.


title: Miikka Anttila

text: Miikka Anttilan ensimmäinen ralli kartanlukijana tapahtui vuonna 1993, kuljettajana Heikki Lappalainen ja autona F-ryhmän Toyota Starlet. Vuonna 1994 Anttila luki nuotteja Ari-Pekka Pylväälle F-Cupin B-junioreissa sijoittuen sarjassa viidenneksi. Vuonna 1998 Anttila toimi Teppo Vekan kartturina pienen A-ryhmän SM-sarjassa, ja siirtyi 1999 Janne Tuohinon pariksi isoon N-ryhmään voittaen Suomen mestaruuden samana vuonna. Anttila toimi vielä vuoden 2000 Tuohinon kartanlukijana. Vuonna 2001 Miikka siirtyi ajamaan Saksan rallimestaruussarjaa Jani Pirttisen kanssa, mutta hän palasi vuonna 2002 takaisin Suomeen kilpailemaan pienen A-ryhmän Suomen mestaruudesta Mikko Hirvosen kartturina. Vuosi tuotti Hirvoselle Suomen mestaruuden, mutta Miikka Anttilalle ei mestaruutta virallisesti merkitty, koska Hirvonen oli ajanut Tunturirallin Timo Hantusen kanssa.


title: Miikka Anttila

text: Vuodeksi 2003 Miikka siirtyi JWRC-sarjaan Kosti Katajamäen kakkoskuljettajaksi. Alkutalvesta 2003 Anttila ajoi Virossa ensimmäisen rallinsa Jari-Matti Latvalan kanssa Toyota Corollalla. Myöhemmin samana vuonna Anttila siirtyi JWRC:n lisäksi Britannian rallisarjaan lukemaan nuotteja Latvalalle hänen vakituisen kartanlukijansa Carl Williamssonin loukkaannuttua. Vuonna 2004 Latvala ajoi ralleja Miikka Anttilan ja Carl Williamssonin kanssa, kunnes siirtyi ajamaan pelkästään Anttilan kanssa. Vuonna 2006 heidät valittiin Stobart MK M-Sport Ford -rallitiimiin, ja vuodeksi 2007 he saivat jo koko kauden kattavan sopimuksen.


title: Miikka Anttila

text: Samana vuonna Irlannin osakilpailussa pari sijoittui ensimmäistä kertaa MM-rallissa palkintokorokkeelle, kolmanneksi. Vuodeksi 2008 he siirtyivät Fordin tehdastiimiin saavuttaen heti Ruotsin rallista voiton. Vuonna 2009 Latvala ja Anttila voittivat Italian osakilpailun Sardiniassa. Pari jatkaa myös vuonna 2010 Fordin tehdastallissa. Vuonna 2010 Anttila voitti Latvalan rinnalla Uuden-Seelannin sekä Suomen MM-rallit huomattavan pienin marginaalein, täten kasvattaen voittomääränsä neljään.


title: Chilenkyyhky

text: Chilenkyyhky ("Patagioenas araucana") on eteläamerikkalainen, Chilen keski- ja eteläosissa sekä Argentiinan eteläosissa elävä kyyhkylintu, jonka holotyypin René-Primevère Lesson kuvaili Talcahuanosta Concepción Baylta Chilestä 1827.


title: Capitol Limited

text: Capitol Limited voi tarkoittaa seuraavia henkilöjunavuoroja:


title: Fylkesvei 63

text: Fylkesvei 63 tai Fylkesveg 63 (lyhennettynä Fv63; aiemmin "Riksvei 63" tai "Riksveg 63", lyhennettynä "Rv63") on tie, joka kulkee Norjan länsiosassa sekä Møren ja Romsdalin että Opplandin läänissä. Tien pituus lauttavälejä lukuun ottamatta on 103,6 kilometriä, josta 101 kilometriä sijaitsee Møren ja Romsdalin ja 2,6 kilometriä Opplandin läänissä.


title: Papuanharpyija

text: Papuanharpyija ("Harpyopsis novaeguineae") on haukkojen heimoon kuuluva kotkalaji. Se on endeeminen Uuden-Guinean saarella.


title: Papuanharpyija

text: Papuanharpyijan ruumiinpituus on 75–90 senttiä ja siipiväli 157 senttiä. Paino on 1,6–2,4 kiloa. Naaraat ovat koiraita suurempia. Selkäpuolen höyhenpeite on harmaanruskea. Siivet ja pyrstö ovat selkäpuolelta tummia, alapuolelta vaaleita ja viirullisia. Siivet ovat pyöreäkärkiset ja ruumiinkokoon suhteutettuna pienet, pyrstö sitä vastoin on pitkä ja kapea. Pyrstön ja siipien muoto tekee Papuanharpyijan lennosta nopeaa ja paremmin ohjattavaa tiheässä metsässä. Rinnan yläosa on vaaleanruskea, mutta vatsa on vaaleampi. Takaraivossa on jäykistyvä röyhelo, joka on muun selkäpuolen tavoin harmaanruskea. Pitkät ja lihaksikkaat jalat ovat höyhenettömät. Papuanharpyija käyttää teräviä kynsiään saaliin pitämiseen kiinni, ja koukkumaista nokkaansa lihan repimiseen. Nokka on suuri, mutta ohut. Nokka on kannasta ruskehtavan musta, ja kärjestä sinertävänvaalea. Papuanharpyijan väritys muistuttaa pienikokoisemman ampiaishaukan ("Henicopernis longicauda") ja isopyrstöhaukan ("Megatriorchis doriae") väritystä, mutta sen rinta on niistä poiketen viiruton.


title: Papuanharpyija

text: Papuanharpyijaa tavataan vain Uuden-Guinean saarella, joka jakautuu Papua-Uuteen-Guineaan ja Indonesialle kuuluvaan Länsi-Uuteen-Guineaan. Lajin esiintymistiheys on alhainen, mutta se on levinnyt saarella laajalle. Kannan kooksi arvioidaan 2 500–10 000 lintua.


title: Papuanharpyija

text: Papuanharpyijan elinympäristöä ovat saaren sademetsät merenpinnan tasolta aina 3 700 metrin korkeuteen saakka. Niitä on tavattu myös hakkuuaukeilla ja galleriametsissä.


title: Papuanharpyija

text: Papuanharpyijaa on tutkittu vain vähän ja useimmat tiedot ovat peräisin sen kotimetsistä eläviltä ihmisiltä. Papuanharpyijoita näkee ja kuulee usein, mutta niitä on tarkkailtu pitkiä aikoja luonnossa hyvin harvoin. Lajin ääntely koostuu toistuvista, syvistä ja kaikuvista huudoista ja murahduksista, joita se päästää usein öisin.


title: Papuanharpyija

text: Papuanharpyija pääravintoa ovat puissa ja maassa liikkuvat nisäkkäät. Saaliit ovat tavallisesti pussieläimiä ja rottia, mutta niille kelpaavat myös nuoret siat ja koirat, linnut, liskot ja käärmeet. Papuanharpyija metsästää päivällä. Se tarkkailee puiden oksilta maata ja kiertelee puita saalista etsiessään. Sen näkö on muiden petolintujen tapaan luultavasti tarkka. Kauluksen uskotaan toimivan kuulon vahvistimena ja siten auttavan saaliin löytämisessä. Havaittuaan saaliin papuanharpyija syöksyy alas ja nappaa sen jalkoihinsa tai seuraa sitä tarpeen tullen juoksemalla ja hyppäämällä maanpinnalle asti. Siipiään ja jalkojaan apunaan käyttäen se pystyy myös ajamaan saaliin lehvästön suojista ulos ja poimimaan vahvoilla jaloillaan onkaloissa piileskeleviä saaliseläimiä.


title: Papuanharpyija

text: Papyanharpyijat ovat yksinpesijöitä. Ne rakentavat oksista suuren pesän korkeaan puuhun. Pesimäkausi ulottuu todennäköisesti sadekaudesta kuivaan kauteen. Toistaiseksi on tutkittu vain yhtä käytössä ollutta pesää, jossa oli yksi poikanen. Papuanharpyijat eivät välttämättä pesi joka vuosi. Elinikä voi vankeudessa olla yli 30 vuotta.


title: Papuanharpyija

text: Kansainvälinen luonnonsuojeluliitto luokittelee papuanharpyijan vaarantuneeksi lajiksi. Metsien hävitys Uuden-Guinean alankoalueilla on vähitellen supistanut sen pesimä- ja saalistusalueita. Hakkuut ovat luoneet teitä aiemmin luoksepääsemättömille alueille avaten ne metsästäjille. Metsästys on myös merkittävä uhka. Lajia metsästetään haulikoilla sen pyrstö- ja lentosulkien vuoksi, joita käytetään paikallisten seremoniallisissa päähineissä. Metsästyspaine on korkein tiheästi asuttujen alueiden lähiseuduilla, joilla laji on vähentynyt huomattavasti tai jo hävinnyt kokonaan. Ampuma-aseiden saatavuuden lisääntyminen Länsi-Papuassa on lisännyt metsästysvaaraa. Papua-Uudessa-Guineassa aseidenomistus on sitä vastoin vähentynyt. Ihmiset myös kilpailevat ravinnosta metsästämällä papuanharpyijan saalisnisäkkäitä.


title: Papuanharpyija

text: Papuanharpyija on rauhoitettu Papua-Uudessa-Guineassa, mutta lakia valvotaan harvoin. Se kuuluu myös uhanalaisten lajien kauppaa rajoittavan CITES-sopimuksen liitteeseen II, ja sitä tavataan useilla suojelualueilla.


title: Ampumahiihto olympialaisissa

text: Ampumahiihto ollut talviolympialaisten ohjelmassa vuoden 1960 talviolympialaisista lähtien. Vuoden 1992 talviolympialaisista lähtien ampumahiihdossa ovat kilpailleet myös naiset. Tätä ennen ampumahiihdon esimuoto sotilaspartiohiihto oli ollut näytöstapahtumana jo vuosina 1924, 1928, 1936 ja 1948, mutta KOK muutti vuoden 1924 sotilaspartiohiihdon viralliseksi.


title: Ampumahiihto olympialaisissa

text: Menestynein ampumahiihdon olympiaurheilija on norjalainen Ole Einar Bjørndalen, joka on saavuttanut kahdeksan olympiakultaa. Parhaiten menestynyt maa on Saksa.


title: Lola (täsmennyssivu)

text: Lola on:


title: Chavín de Huantar

text: Chavín de Huantar on arkeologinen kaivausalue Perussa. Siellä on jäänteitä Chavínin kulttuurista, joka kehittyi siellä vuosien 1500 ja 300 eaa. välillä, ja jonka arkeologit nimesivät tämän paikan mukaan. Se on ollut uskonnollisten menojen paikka, ja se on runsaasti koristeltu lähinnä eläinaiheilla.


title: Chavín de Huantar

text: Chavín de Huantar sijaitsee yli kolmen kilometrin korkeudessa vuoristossa, Marañón-joen lähteillä noin 250 km Limasta. Aluetta uhkaavat eroosio, hallitsematon turismi ja mahdolliset tulvat.


title: Chavín de Huantar

text: Alue on Unescon maailmanperintökohde vuodesta 1995.


title: Thompsonin rautatieasema

text: Thompsonin rautatieasema on rautatieliikennepaikka Thompsonin kaupungissa Manitobassa Kanadassa. Liikennepaikka sijaitsee kaupungin itälaidalla noin kilometrin päässä keskustasta, OmniTRAX-konserniin kuuluvan Hudson Bay Railwayn hallinnoimalla rataosalla Thompson Jct – Thompson.


title: Thompsonin rautatieasema

text: Liikennepaikalla pysähtyvät Winnipegin ja Churchillin välillä liikennöivät VIA Railin Hudson Bay -henkilöjunat. Koska Thompson on sivuradan pääteliikennepaikka, on junien veturit siirrettävä Thompsonissa junan toiseen päähän, että juna voi palata takaisin The Pas'n ja Churchillin väliselle rataosuudelle.


title: Thompsonin rautatieasema

text: Rautatien Thompsoniin on rakentanut Canadian National Railway, ja se on avattu liikenteelle 1969. Omistus siirtyi Hudson Bay Railwaylle vuonna 1997.


title: Thompsonin rautatieasema

text: Ratapiha käsittää rautatieaseman raiteiston lisäksi teollisuusratoja kaupungin itä- ja eteläpuolella, ja aikaisemmin siihen liittyi kaivokset ja teollisuuslaitokset yhdistävä pitkä sivurata. Sivurata ulottui pisimmillään Soab Creek -joen rannalla sijainneelle kaivokselle noin 75 kilometrin päähän Thompsonista. Sivuraide on sittemmin purettu.


title: Jack Bristow

text: Jonathan ”Jack” Donahue Bristow on kuvitteellinen hahmo yhdysvaltalaisessa televisiosarjassa "Alias". Hän on päähenkilö Sydney Bristow’n isä. Häntä esittää näyttelijä Victor Garber.


title: Jack Bristow

text: Jack on hyvin pokerinaamainen, suorastaan kylmä, laskelmoiva ja erittäin hyvä strategisti. Hän on peliteorian asiantuntija ja on toiminut CIA:ssa vuodesta 1970. Vuonna 1991 hän siirtyi SD-6:n palvelukseen Arvin Sloanen rinnalla, mutta toimi oikeasti koko ajan CIA:n hyväksi. Jack puhuu englannin lisäksi venäjää, arabiaa, espanjaa ja kiinaa.


title: Jack Bristow

text: Jonathan "Jack" Donahue Bristow syntyi Londonissa Kanadassa. Myöhemmällä iällä hän aloitti työt CIA:n palveluksessa. Hän meni naimisiin Laura Bristow'n kanssa ja he saivat tyttären, Sydneyn. Todellisuudessa Laura oli KGB:n lähettämä vakooja Irina Derevko, jonka tehtävänä oli varastaa salaisia CIA:n tietoja, jotka eritoteen koskivat Projekti Joulua. Projekti Joulu koulutti lapsille agenttipohjan, jotta heidät voitaisiin rekrytoida tulevaisuudessa.


title: Jack Bristow

text: Myöhemmin Jack aloitti työt Sloanen alaisena terroristiorganisaatio Allianssin solussa SD-6:ssa, joka esitti olevansa osa CIA:ta. Hän oli yksi harvoista, jotka tiesivät totuuden. Jack työskenteli yhä CIA:lle ja toimi kaksoisagenttina tuhotakseen Allianssin. Kun Sydney kertoi Jackille saaneensa työtarjouksen SD-6:n peiteyritykseltä Credit Dauphine -pankista, Jack yritti kieltää Sydneytä ottamasta työtä vastaan, mutta ei voinut kääntää Sydneyn päätä.


title: Jack Bristow

text: Seitsemän vuotta myöhemmin Sydney ja Jack tuskin tapaavat toisiaan. Sydneyn poikaystävä Danny Hecht pyytää Jackilta tämän tyttären kättä, mihin Jack kylmästi suostuu. Sydneyn paljastettua Dannylle työstään SD-6:ssa, Sloane tapattaa Dannyn. Jack päättää kertoa Sydneylle SD-6:n todellisesta luonteesta, ja Sydney järkyttyy kuultuaan totuuden. Sydney liittyy oikeaan CIA:han ja saa tietää myös Jackin olevan CIA:n leivissä. Isä ja tytär työskentelevät yhdessä kaksoisagentteina ja tulevat vähitellen läheisimmiksi. Myöhemmin Jack ja Sydney epäilevät Irinan olevan yhä elossa, ja kauden lopussa kesken tehtävän Sydneyn äiti vangitsee tyttärensä.


title: Jack Bristow

text: Irina päästää Sydneyn pakenemaan ja antautuu myöhemmin CIA:lle. Jack tapaa vaimonsa ensimmäistä kertaa vuosiin ja on yhä katkera tämän petturuudesta. Irina yrittää vakuutella perheelleen ja CIA:lle olevansa heidän puolellaan, mutta Jack ei suostu uskomaan naisen puheita. Myöhemmin Sydney saa tietää kuuluneensa Projekti Jouluun ja suuttuu isälleen, mutta lopulta he sopivat riitansa. CIA saa tuhottua Allianssin, ja Jack alkaa lopulta antamaan periksi vihalleen Irinaa kohtaan, mikä kuitenkin osoittautuu virheeksi, sillä Irina pettää CIA:n ja pakenee Sloanen avustuksella. Kauden lopussa Sydney katoaa ja häntä epäillään kuolleeksi, kunnes hänet löydetään ilman muistia kaksi vuotta myöhemmin Hongkongista.


title: Jack Bristow

text: Kaksi vuotta myöhemmin Jack on vankilassa oltuaan yhteyksissä Irinaan, koska hän uskoi Sydneyn olevan yhä elossa. Sydneyn avulla Jack pääsee vankilasta ja Jack on onnellinen nähdessään tyttärensä elossa. Jack tutkii yhdessä Sydneyn kanssa tämän katoamista ja heistä tulee yhä läheisemmät. Lopulta paljastuu, että terroristiorganisaatio Liitto oli yrittänyt aivopestä Sydneytä, jotta tämä olisi voinut toteuttaa 1400-luvulla eläneen tiedemies-profeetta Milo Rambaldin ennustuksia, mutta Projekti Joulun ansiosta Sydney oli immuuni aivopesulle. Myöhemmin Jack alkaa epäillä Michael Vaughnin vaimon Lauren Reedin olevan Liiton kaksoisagentti ja kertoo epäilyksensä Sydneylle. Yhdessä he yrittävät vakuuttaa Vaughnin Laurenin petturuudesta, mutta tämä ei suostu uskomaan. Myöhemmin hän kuitenkin löytää todisteita ja ampuu vaimonsa. Ennen kuolemaansa Lauren kertoi Sydneylle dokumenteista, jotka sisältävät tietoa tämän elämästä. Sydney etsii nuo dokumentit ja järkyttyy niiden sisällöstä.


title: Jack Bristow

text: Paljastuu, että Jack oli tappanut Irinan, koska tämä oli palkannut miehen tappamaan Sydneyn. Tämä jälleen vahingoittaa heidän välejään, mutta he sopivat lopulta. Jack ja Sydney palkataan CIA:n salaiseen osastoon APO:on, jonka johdossa on edellisellä kaudella antautunut Sloane. Eräällä tehtävällä Jack altistuu radioaktiiviselle säteilylle, mutta salaa tämän muilta. Lopulta hän alkaa kokea pahoja oireita ja hallusinaatioita, mikä paljastuu myöhemmin muille. Jackin kuvitellessa elävänsä 80-luvulla, Sydney päättää esittää äitiään, jotta Jack paljastaisi tärkeän tiedon parannuskeinon löytämiseksi. Sydney saa kuulla, että Jack oli aikonut erota CIA:sta, jotta voisi olla parempi isä Sydneylle. Tämä vakuuttaa Sydneyn Jackin hyvyydestä ja hän antaa anteeksi tämän menneisyyden päätökset. Jack lopulta paranee.


title: Jack Bristow

text: Kauden lopulla Jack saa tietää, että Irina on yhä elossa ja että hän oli tappanut vain hänen geneettisesti luodun kopionsa. Irina löydetään elossa sisarensa Elenan hallusta ja perhe tapaa jälleen. Irina auttaa APO:a ottamaan Elenan kiinni ja Jack päästää hänet pakenemaan sen sijaan että tämä olisi pidätetty.


title: Jack Bristow

text: Jack saa tietää Sydneyn olevan raskaana. Vaughnia epäillään kaksoisagentiksi, mutta todellisuudessa mies oli salaa tutkinut hallitukseen soluttautunutta rikollisjärjestö Prophet 5:ä. Vaughn ammutaan myöhemmin, mutta oikeasti hän lavastaa kuolemansa Jackin ja Sydneyn avustuksella. Myöhemmin Irina palaa kuvioihin ja Sydney synnyttää tytön, Isabellen. Irina kuitenkin paljastuu olevan yhteistyössä Prophet 5:n kanssa ja pettää jälleen perheensä.


title: Jack Bristow

text: Sarjan lopulla Prophet 5:n mukaan lähtenyt Sloane yrittää toteuttaa Rambaldin viimeistä suunnitelmaa, mikä lähettää APO:n hänen peräänsä. Sloane ampuu Jackia ja kostoksi Sydney ampuu Sloanen. Vakavasti haavoittunut Jack käskee Sydneyn lähteä Irinan perään ja jättää jäähyväiset tyttärelleen. Viimeisillä voimillaan hän menee Sloanen luo, joka on herännyt henkiin Rambaldin loppupelin ansiosta. Jack uhraa itsensä räjäyttämällä maanalaisen luolan, jossa he ovat, jättäen Sloanen sinne loukkuun. Sarja päättyy, kun näytetään muutamia vuosia tulevaisuuteen, jossa Sydneyllä ja Vaughnilla on toinen lapsi, Jack.


title: John Griggs Thompson

text: John Griggs Thompson (s. 13. lokakuuta 1932) on yhdysvaltalainen matemaatikko, joka sai työstään äärellisten ryhmien parissa Fieldsin mitalin vuonna 1970 ja Abelin palkinnon vuonna 2008. Thompson väitteli Chicagon yliopistosta vuonna 1959. Väitöskirja on nimeltään "A Proof that a Finite Group with a Fixed-Point-Free Automorphism of Prime Order is Nilpotent". Hän vietti 23 vuotta Englannissa, Cambridgen yliopistossa ennen kuin palasi Yhdysvaltoihin ja asettui Floridaan. Hän on sekä Cambridgen että Floridan yliopistojen emeritusprofessori.


title: John Griggs Thompson

text: Hän on saanut Wolfin palkinnon matematiikassa vuonna 1992.


title: Ricardo Fuller

text: Ricardo Dwayne Fuller (s. 31. lokakuuta 1979 Kingston) on jamaikalainen jalkapallohyökkääjä. Hän edustaa Englannin Valioliigassa pelaavaa Stoke Cityä sekä Jamaikan maajoukkuetta.


title: Ricardo Fuller

text: Fuller aloitti uransa jamaikalaisessa Tivoli Gardensissa, josta hän siirtyi helmikuussa 2001 englantilaiseen Crystal Palaceen, joka pelasi Englannin 1. divisioonassa. Hän ei saanut seurassa kunnolla peliaikaa ja palasi takaisin Jamaikaan. Tämän jälkeen Fuller siirtyi lainasopimuksella Skotlannin pääsarjaan, Heartsiin, jossa hän teki 27 ottelussa kahdeksan maalia. Kesäkuussa 2002 Fuller siirtyi 500 000 punnan siirtokorvausta vastaan Preston North Endiin.


title: Ricardo Fuller

text: Fuller pelasi seurassa kaksi kokonaista kautta, jolloin hän teki paljon maaleja. Kaudeksi 2004–2005 hän teki sopimuksen Valioliigassa pelaavan Portsmouthin kanssa. Sopimusta vaikeuttivat polvivammat. Fuller teki ensimmäisen maalinsa syyskuussa Crystal Palacea vastaan, mutta tämä oli hänen ainoa maali 31 liigaottelussa.


title: Ricardo Fuller

text: Heinäkuussa 2005 Fuller teki sopimuksen Southamptonin kanssa. Hänet lainattiin helmikuussa 2006 Ipswich Towniin, jossa hän viimeisteli kolmessa ottelussa kaksi maalia. Tämän jälkeen hän siirtyi Stoke Cityyn, joka pelasi Mestaruussarjassa. Kaudella 2008–2009 Fuller palasi Valioliigaan. Hän teki ensimmäisen maalinsa Stokessa kauden avauksessa Bolton Wanderersia vastaan. Hänen maalinsa Aston Villaa vastaan valittiin elokuun maaliksi. Fuller viimeisteli 34 ottelussa oivat 11 liigamaalia.


title: Ricardo Fuller

text: Fuller edustaa myös Jamaikan maajoukkuetta, jossa hän on pelannut vuodesta 1999 lähtien. Hän kuuluu joukkueen runkopelaajiin. Hänellä on tilillään 60 A-maaottelua, joissa hän on viimeistellyt 11 maalia. Hän on edustanut maataan arvoturnauksissa vuosien 2005 ja 2009 CONCACAF Gold Cupeissa. Fuller on edustanut Jamaikaa myös vuosien 2002, 2006 ja 2010 MM-kisojen karsinnoissa, mutta maa ei ole selviytynyt lopputurnaukseen asti.


title: Dauphinin rautatieasema

text: Dauphinin rautatieasema on Dauphinin kaupungissa Manitobassa Kanadassa sijaitseva Canadian National Railwayn rautatieliikennepaikka. Dauphinin kaupungin omistuksessa oleva vuonna 1912 valmistunut asemarakennus luokiteltiin provinssin sadanneksi perintökohteeksi vuonna 1998, ja kansalliseksi perinneasemaksi vuonna 1990.


title: Dauphinin rautatieasema

text: Asemalla pysähtyvät VIA Railin Winnipegin ja Churchillin välillä liikennöimät "Hudson Bay" -henkilöjunat. Asemalla ei ole lipunmyyntiä eikä muita palveluja.


title: Dauphinin rautatieasema

text: Dauphinin rautatieasema avattiin liikenteelle vuonna 1896, kun Lake Manitoba Railway and Canal Companyn rakentama rautatieosuus Gladstonesta Dauphiniin valmistui. Vuonna 1899 yhtiö vaihtoi nimekseen Canadian Northern Railway, ja se fuusioitui Canadian National Railwayn kanssa vuonna 1923.


title: Dauphin (täsmennyssivu)

text: Dauphin () tarkoittaa seuraavia asioita:


title: Viinikivi

text: Viinikivi on valkoista jauhetta, kaliumvetytartraattia (KOOC-CH(OH)-CH(OH)COOH). Sitä on monissa kasveissa, varsinkin viinirypälemehussa. Se kiteytyy, kun se saavuttaa liuoksessa (viinissä) kylläisyyspisteensä. Aine ei aiheuta sinänsä terveysvaaraa, eikä se ole viinin virhe vaan luonnollinen osa, jota syntyy varsinkin, jos rypälemehua tai viiniä säilytetään viileässä.


title: Viinikivi

text: Viinikiveä voi Suomessa ostaa apteekeista ja myös joistain ruokakaupoista. Toisin paikoin maailmassa se on normaali aine ruoanlaitossa. Sitä käytetään kermavaahdoissa ja marengeissa stabilointiaineena ja ruokasoodan kanssa kohotukseen. Sitä käytetään myös värjäyksessä peitta-aineena.


title: Viinikivi

text: Viinikivi liukenee heikosti laimeaan alkoholiin.


title: Genesis (Merikanto)

text: Genesis on Aarre Merikannon säveltämä teos sopraanosoololle, kuorolle ja orkesterille. Sanat ovat Toivo Lyyn. Teos sai toisen palkinnon Suomen Kulttuurirahaston kilpailussa vuonna 1956. Merikanto kuitenkin voitti myös ensimmäisen palkinnon teoksellaan "Tuhma". "Genesis" jäi säveltäjän viimeiseksi suureksi työksi, ja hänen vaimonsa Evi Merikanto lainasi sen tekstiä päiväkirjamerkinnässään säveltäjän kuolinyönä.


title: Jamaikankyyhky

text: Jamaikankyyhky ("Patagioenas caribaea") on Jamaikan kotoperäinen kyyhkylintu, jonka holotyypin Nikolaus Joseph von Jacquin kuvaili 1784. Yksi Pariisissa sijaitseva näyte on kuulemma kerätty Puerto Ricosta.


title: Viinikyyhky

text: Viinikyyhky ("Patagioenas cayennensis") on keski- ja eteläamerikkalainen kyyhkylintu, jonka elinympäristö ulottuu Meksikon eteläosista aina Brasilian kautta Paraguayhin ja Argentiinaan. Lajista tunnetaan viisi alalajia ja sen holotyypin kuvaili Pierre Joseph Bonnaterre Ranskan Guyanasta 1792.


title: Tulinokkakyyhky

text: Tulinokkakyyhky ("Patagioenas flavirostris") on keskiamerikkalainen kyyhkylintu, jonka elinympäristö ulottuu Costa Ricasta ja Nicaraguasta Meksikon kautta Teksasin eteläosiin. Lajista tunnetaan neljä alalajia ja sen holotyypin kuvaili Johann Georg Wagler Meksikon Veracruzista 1831.


title: Catharine Lumby

text: Catharine Lumby on australialainen New South Walesin yliopiston journalismin professori ja Journalism and Media Research Centren johtaja. Hän on työskennellyt toimittajana ja on kirjoittanut seitsemän kirjaa. Tutkijana hän on ollut kiinnostunut erityisesti media- ja sukupuolitutkimuksesta.


title: Catharine Lumby

text: Lumbylle on ollut tyypillistä "itsestäänselvyyksien" ja auktoriteettiin perustuvien näkemysten kyseenalaistaminen. Hän on puolustanut tabloidisaatiota sanoen, että se on mahdollistanut monien feministiliikkeen ajamien asioiden tulemisen julkiseen keskusteluun. Hän on kritisoinut tunnettua feministiä Germaine Greeriä ylimielisestä ja välinpitämättömästä suhtautumisesta nuorten naisten elämään. Kath Alburyn ja Alan McKeen kanssa kirjoittamassaan kirjassa "The Porn Report" hän on analysoinut, että pornoelokuvissa ei yleisesti esineellistetä naista enempää kuin miestä, vaan näissä elokuvissa naiset näyttäytyvät suurin piirtein yhtä usein kuin miehetkin aktiivisempana osapuolena.


title: Tumma yö

text: Tumma yö on Taneli Mäkelän kokoelma-albumi, joka julkaistiin vuonna 1991.


title: Yksinäinen

text: Yksinäinen on Reijo Kallion albumi vuodelta 1979.


title: Yksinäinen

text: CBS-levy-yhtiön tuotantopäällikkönä toiminut Seppo Matintalo sai keväällä 1979 Jamppa Tuomiselta kasetillisen raahelaisen amatöörisäveltäjän, TVH:n kuorma-autonkuljettajana työskennelleen Reijo Lumisalmen lauluja, joiden joukossa oli surumielinen beguine "Yksinäinen". Esimiehensä kautta Matintalo sai vihjeen hänelle siinä vaiheessa täysin tuntemattomasta Reijo Kalliosta, joka oli kiertänyt tanssilavoja 1950- ja 1960-luvuilla ja laulanut sen ohessa muutamia levyjä, mutta ollut sittemmin poissa musiikkialalta kymmenkunta vuotta. "Yksinäinen" päätettiin antaa laulettavaksi Kalliolle, joka suostui tulemaan studioon hyvin vastahakoisesti. Aluksi tehtiin singlelevy, joka alkoi pian soida Yleisradiossa. Kappaleen saavuttaman suosion siivittämänä koottiin syksyllä 1979 LP-levy, josta tuli yli 100 000 kappaleen myynnillään CBS-yhtiön menestyneimpiä albumeja.


title: Yksinäinen

text: Reijo Kallio muisteli myöhemmin, että "Yksinäinen"-kappaleen nauhoituksessa naureskeltiin koko tarinalle ja varsinkin sen lopun hieman kömpelölle traagiselle riimille: ""Sinun luoksesi palaan, mut löydä sua en / hautas löysin ja kukkaset nauraneet ei"". Tosin jo ennen studioon menoa tekijät käsittivät, että laulun aihe, avioero, oli iskelmämusiikissa uusi. Kappaleen ja albumin saama vastakaiku yleisössä osoitti, että tällaisille lauluille, jotka käsittelivät arjen ongelmia nimenomaan miehen näkökulmasta, oli silloisena työttömyyden ja maaltamuuton leimaamana aikana sosiaalinen tilaus. Reijo Kallion ja "Yksinäisen" vanavedessä nousi pinnalle seuraavana vuonna, 1980, uusi laulaja Ahti Lampi samaa aihepiiriä luodanneella laululla "Elämän valttikortit". Myös tuon ajan tuotteliain sanoittaja Raul Reiman ammensi aiheensa enimmäkseen samoista teemoista.


title: Yksinäinen

text: Kalliolle itselleen "Yksinäinen"-albumi merkitsi samantapaista paluuta viihdemaailmaan kuin Erkki Junkkariselle oli tapahtunut "Ruusuja hopeamaljassa" -albumin myötä muutamia vuosia aiemmin. Myös Kallion ja Junkkarisen ensisijainen kohdeyleisö oli paljolti sama. "Yksinäinen"-albumin imussa Kallion seuraavienkin albumien "Viikonloppuisä" ja "Kuin tuhka tuuleen" myynti ylti kymmeniintuhansiin kappaleisiin.


title: Kari (albumi)

text: Kari on Kari Lehtosen albumi vuodelta 1977.